Sie Pwelucng Kuh - Sel Pisap Dean M. Davies\nSifac nuhkwewa (354)\nEprel 2013 | Sie Pwelucng Kuh\nSel Pisap Dean M. Davies\nMwet in Kahsruh Ahkluo ke U luhn Pisap ma Karihngihn\nLwelah kuht in insese nuh ke solsol luhn Mwet Lahngo in tuhkuh nuh Yohrohl. Lwelah kuht in muhsahi moul lasr fin pwelucng wowo ac kuh se.\nKe Ohktohpa 17, 1989, ke nga kahsruhsr nuh lohm ah tukun orekma, nga apkuhran in sun stoplight se ke ohsun luhn inkacnek Market ac Beale fin acn San Francisco, California. Ke pacl sac nga puhla stosah uh usrusr ac nga nuhnkuh muh, “oacna fuhrahrrahruh wil nuhtihk ac.” Ke stosah uh tiac tui in usrusr uh, nga liye lah puhs soko arulacna fototo nuh yuruk ac nga nuhnkuh muh, “Puhs soko ac fakisyucwi!” Na stosah ah yohkwaclihk usrusr la ah, ac nga nuhnkuh muh, “oacna wil ahkosr nuhtihk ac kwewa fuhrahrrahruh!” Tuhsruhk tiacna fuhrahrrahruh kuh ke puhs soko ah—kusrusr na upac se! Ke nga tui ke lahm sruhsrah, oasr noa ke inkacnek oacna noa meoa ma som ke Inkacnek Market. Nuh met likiyuc lohm ohfohs fuhlwact se mukwiwot mukwime, ac puhlak kac ah muhtwacwacack puhtat ke lohm mahtuh se nuh lacsac siskuck ke facluh tiac tui in usrusr na ah.\nKusrusr Loma Prieta uh orek ke Acn sisken Luhluh San Francisco ke ao 5:04 ke tahfuhn lwen tok ke lwen sac ac oruh in wacngihn lohm sin pihsen mwet 12,000.\nKusrusr uh arulacna kuhnahoslah Acn sisken Luhluh San Francisco, inkaiyac uh fin fohk fihsrwacsr ke acn San Francisco ac Oakland. Ke acn San Francisco, Tistrik Marina ah “muhsahiyuck fin acn in sisi kutkut oreklac ke puhk, fohk, fihkar, … ac kuhtuh pac kuhfa ma yohk kof kac. Kuhtuh ke koano ah fihkar ma sisilac nuh in Luhluh San Francisco tukun kusrusr San Francisco ke yac 1906 ah.”1\nKe apkuhran in yac 1915 ah, oasr lohm ren muhsahiyuck fin acn in sisi kutkut se. Ke kusrusr ke yac 1989, fohk fihsrwacsr ma oasr kof kac, puhkpuhk, ac fihkar ah eklac nuh ke fohk ma oacna kof, na oruh lohm ah ikori. Lohm ah tiac muhsahiyuck fin pwelucng kuh.\nKusrusr Loma Prieta ekuhllah moul puhkantwen, weacng moul luhk. Nuhnak ke ma orek ke lwen sac ahkpwacyelah ke insifuck ac insiyuck lah in lain wo eng luhlahp, kusrusr, ac ma upac ke moul uh, kuht enenuh in muhsahi fin pwelucng kuh.\nMwet Nephi se mwet pahluh Helaman el ahkkahlwemye wo ke yohk srihpen muhsahiyacn moul lasr fin pwelucng kuh, finne pwelucng luhn Jisus Kraist. El fahk muh kuht enenuh in muhsaheack moul lasr fin yot luhn Mwet in Molwelah lasr, suc pa Kraist, Wen nuhtin God, lah kowos enenuh in muhsahi pwelucng lowos; lah ke devil el ac suhpwacoht eng luhlahp, ahok, osra in fakfuck nahtuhl lun eng for, ahok, ke af srihngsrihng lal ac pahkah fokoko lal fah srihngihl kowos, ac fah wacngihn kuh la nuh suwos in ul kowosi nuh ke luhluh luhn ahsor upac wacngihn sahflahiyac, ke srihpen yot ma kuht muhsahiyucklac fac, suc ma pwelucng kuh se, pwelucng se ma mwet uh fin muhsahiyuck fac elos tiac kuh in puhtatlac (liye Helaman 5:12).\nKe muhsahiyacn tempuhl ke lwen mihsenge uh, nuhnak wowo ituckyang nuh ke atac, muhsahi, ac orekmakihnyacn kuhfwen muhsah. Fohk ac acn tusraciyuck ke acn ma tempuhl ac muhsahiyuck we. Etwacack ke eng, af, ac eklac luhn ohiyacn yen engyeng ke acn sac akihlenyuck in muh ke tempuhl sac tari uh ac kuh in lain tiac pahkah ac luhpan fol muhkwena ma fusus ke acn se, tuhsruhk tempuhl sac oreklac ac muhsahiyuck in lain kusrusr, pahkah, sronot, ac kuhtuh pac ma upac ma kuh in sikyak. Ke tempuhl pucspucs, oasr simacn kuh osra ma som loal nuh in fohk uh in ahkkweye pwelucng luhn tempuhl uh.\nOacna mwet muhsahi ke pacl lasr uh, Pahpah tuhmwacsr suc luhngse ac kuhlwacng Inkuhsrao ac Wen Nahtuhl Elos ahkolah plwacn, mwe orekma, ac kuhtuh pac kuhfa nuh ke orekma lasr kuht in muh kuh in muhsaheack ac ahkkweye moul lasr in kuh ac tiac mukwikwi. Plwacn sac pa plwacn in molwelah, plwacn wowo nuh ke engan uh. Plwacn sac ahkuhtweyac arlac kahlwem ke muhtwacack ac ke sahflah ac ke ip enenweyuck, weacng akwuck, suc ma enenweyuck nuh sin kais sie tuhlihk nuhtin Pahpah uh in kuh in fohlohk nuh ye Muhtahl ac muhta Yohrohl ma pahtpaht.\nLuhlahlfongi, auliyak, pacptais, mwe sang luhn Nguhn Muhtahl, ac kwacfeacng nuh ke sahflah uh pa ip nuh ke plwacn in muhsahi moul lasr. Ma inge kahsruh in orwaclah kuhfa fal ac enenweyuck in ahkkweye moul lasr nuh ke Iwaclah luhn Kraist. Ma inge orwaclah atac ac muhsaheack ma in ahkkweye moul luhn mwet se. Na, oacna ke ma ahkkahlwemyeyuck ke plwacn luhn tempuhl ma ahkuhtweyac kahlwem ke atac ac orekmakihnyacn kuhfa enenweyuck uh, pruhe, riti ma suhmuhslah, ipeis ke kuhfa luhn Leum, ac in eis akwuck enenweyuck luhn pristut uh oacna ma ahkkahlwemyeyuck ma kahsruh orekmakihn ac kapsreni atacn moul uh.\nIn suwohs ke orekmakihnyacn ma inge arulacna yohk srihpac. Ke srihkasrak, ke oreklac luhn simacn, luhpah suwohs ke puhkpuhk, fihkar, simacn, ac kof orekmakihnyuck in oruh in kuh na pwacye. Fin tiac suwohs luhpah kuh fin wacngihn sie sin kuhfa inge na ac oruh simacn uh in muhnahs ac tiac kuh in oruh orekma yohk srihpac la.\nOacna ohiyac sac, kuht fin tiac sang pacl fal in moul lasr in sifacna pruhe lwen nuh kwewa ac lutlutkihn ma suhmuhslah uh, ahkkweye ke wik nuh kwewa ke kuht ipeis ke kuhfa luhn Leum, ac kwacna wi akwuck luhn pristut ma oacna akwuck luhn tempuhl, kuht sensen pac lah kuht ac muhnahslah ke kuh lasr in nguhn.\nPaul, ke sie lwacta nuh sin Mwet Efesus, el fahk angwe ke enenuh se in suwohs ac orekmakihn nohfohn in orwaclah ohiyacsr ac nguhnasr: “Kacl muhsah se inge nohfohn orekwacni nuh sie ac kapkapwack nuh ke sie tempuhl muhtahl nuh sin Leum” (Mwet Efesus 2:21).\nPruhe pa sie sin mwe muhsahi ma fihsrwacsr ac yohk srihpac emet nuh ke luhlahlfongi lasr ac ohiyacsr. Ke pruhe kuht kuh in ahkkahlwemye srui, luhngse, ac insacnweacng nuh sin God. Ke pruhe kuht kuh in sang kena lasr nuh ke ma Lal ac eis pac kuh in oruh moul lasr in fal nuh ke mwe luti Lal. Pruhe pa inkacnek kuht kuh in ukwe in suk kolyuck Lal ke moul lasr, finne fwackyuck.\nAlma el luti lah kuht enenuh in sramsram nuh sin Leum ke orekma lasr kwewa, ac El ac kol kuht wo. Ke kuht mutullac ke fong, kuht enenuh in mutullac nuh sin Leum, El in muh karihngihn kuht in mutul lasr. Ke kuht tuhkahkwack ke lututacng, kuht enenuh in lwelah insiyacsr in sesseslah ke kuloh nuh sin God. Kuht fin oruh ma inge, kuht ac sruhkyuckyak ke lwen sahflah (liye Alma 37:37).\nIn akacsruhi nuhnak, puhla, ac kena lasr nuh sin God ke pruhe pwacye ac ke insiyac uh enenuh in yohk srihpac ac fihsracsr nuh sesr kais sie oacna momong kuh mongo.\nLutlutkihn ma suhmuhslah lwen nuh kwewa uh ac ahkkweye pac luhlahlfongi lasr ac ohiyacsr. Oacna ke kuht enenuh mongo in sang kuh nuh in mahnosr, nguhnasr ac fah sifilpac nwacnwaclah ac ahkkweyeyucklac ke kuht lutlutkihn kahs luhn Kraist oacna oasr ke ma sihmlac sin mwet pahluh ah. Nephi el luti muh kuht enenuh in lutlutkihn kahs luhn Kraist, mweyen ma inge ac fahk nuh sesr ma nuh kwewa ma kuht enenuh in oruh uh (liye 2 Nephi 32:3).\nWo in riti ma suhmuhslah uh, tuhsruhk in riti muhkwena suhfal in liye nohfohn na loaliyacn mwe luti luhn Mwet Lahngo uh. In suk, motko, ac moulkihn kahs luhn Kraist oacna lutiyuck lun ma suhmuhslah uh ac use lahlmwetmwet ac etwacack ahluhkwelah kahlwem sukawihl lasr. Ma se inge ac ahkkweye insacnweacng lasr ac sang kuh luhn nguhn in oruh kuhiyacsr nohfohn ke ohiyac nuh kwewa.\nSie sin ip yohk ma yohk srihpac emet ma kuht kuh in oruh in ahkkweye moul lasr ac muhta fokoko na nuh ke pwelucng luhn Mwet Lahngo uh pa in moul fal in ipeis ke kuhfa luhn Leum ke kais sie wik. Akwuck ke kuhfa luhn Leum sang nuh sin mempucr nuh kwewa luhn Alu uh pacl wo in motko ke moul lal met, in nuhnkuh ke mukwikwi kuh ma elos tiacna mukwikwi ke ma ac sahp enenuh auliyak, na in ipeis ke flao ac kof oacna akucl muhtahl in esam mahno ac srah luhn Jisus Kraist, mwet loh se luhn Iwaclah Lal. Fin orek ke inse pwacye ac puhsisacl, kuht ahksasucye olweacng muhtahl, ahknwacsnwacsyeyucklac ac ahkmuhtahlyeyucklac, ac eis olwelah se muh Nguhn Lal ac oasr yohrohsr ac wi kuht, pacl nuh kwewa. Nguhn El oacna simacn se, sie kuhpahsr in kapsreni ma tiac ahkmuhtahl muhkwena tuhsruhk oacyacpac use ma nuh kwewa nuh in esam lasr ac sifil fahkwack luhlahlfongi kacl Jisus Kraist. Nwacsnwacs in ipeis ke kuhfa luhn Leum uh ahkkweye kuhpahsr lasr sifacna nuh ke yot in pwelucng, suc pa Jisus Kraist.\nKe orekma Lal Mwet Lahngo El luti ke luhngse ac kahlwem ke mwe luti, ip yohk, ac mukwikwi enenweyuck ma fah molwelah moul lasr ac ahkkweye ohiyacsr. Ke sahflahiyacn Mwe Luti Finohl ah, El fahk:\n“Ohinge, kuhtwena mwet suc lohng kahs luhk inge ac ahkos, el oacna sie mwet lahlmwetmwet, suc muhsahi lohm sel fin yot kuh—\n“Ac af uh kahklah, ac sronot uh tuhkuh, ac eng uh ukuk, ac arulacna upac nuh fin lohm sac; ac lohm sac tiac ikori, mweyen muhsahiyuck fin yot kuh.\n“Ac kuhtwena mwet suc lohng kahs luhk inge ac tiac ahkos el fah oacna mwet lahlfon se, suc muhsahi lohm sel fin puhk uh—\n“Ac af uh kahklah, ac sronot uh tuhkuh, ac eng uh ukuk, ac arulacna upac nuh fin lohm sac; ac lohm sac ikori, ac upac na pwacye ikori kac” (3 Nephi 14:24–27; liye pac Mattu 7:24–27)).\nTamuhlwel ac tahmtahel, wacngihn sesr suc ac muhsaheack lohm sesr, acn in orekma, kuh lohm alu muhtahl fin puhk, fihkar, kuh fin wacngihn plwacn kuh kuhfa fal. Lwelah kuht in ahokkuhnlah solsol luhn Mwet Lahngo in tuhkuh nuh yohrohl. Lwelah kuht in muhsaheack moul lasr fin sie pwelucng wo ac kuh.\nNga fahkwack luhlahlfongi ke puhsisacl lah ke kuht oruh moul lasr in akwucki fin Jisus Kraist ac Iwaclah Lal ac lihksreni ukwe plwacn Lal ke engan lasr uh, weacng pruhe lwen nuh kwewa, lutlutkihn ma suhmuhslah lwen nuh kwewa, ac ipeis kuhfa luhn Leum wik nuh kwewa, kuht ac ahkkweyeyucklac, kuht ac sifacna kapkapwack ac puhlakihn eklac na kawihl se, kuht ac ahkolah wo in lain ma upac ke moul uh, kuht ac puhlakihn pwacr ac engan ma uliyucklac, ac fah oasr puhlaik lasr lah moul lasr uh oreklac fin pwelucng kuh se—pwelucng se ma fah tiac puhtat. Ke ine muhtahl luhn Jisus Kraist, amen.\nKuht Pa Acn Nuhtin Pahpah Tuhmasr Inkuhsrao\nLiye “1989 Loma Prieta Earthquake,” wikipedia.org/wiki/1989_Loma_Prieta_earthquake.\nKahs luhn Wosasuc


BIBLE MUTAL LUO CHRONICLE 30\n☰ LUO CHRONICLE 30 ◀ ▶\nAkola Nu Ke Kufwen Alukela\n1 Hezekiah el supwalik kas nu fin acn Israel ac Judah nufon, ac el oayapa simusla leta ac supwala nu sin sruf lal Ephraim ac sruf lal Manasseh, tuh elos in tuku nu ke Tempul in Jerusalem, in oru Kufwen Alukela nu sin LEUM GOD lun Israel. 2 Tokosra ac mwet pwapa lal, ac mwet nukewa su tukeni in acn Jerusalem, elos insesela tuh Kufwen Alukela in orek ke malem se akluo.+ 3 Elos tuh tia ku in oru ke pacl fal, ke sripen supus mwet tol su aknasnasyeyukla, ac oayapa supus mwet toeni nu Jerusalem. 4 Tokosra ac mwet uh insewowo ke oakwuk se elos orala inge. 5 Ke ma inge, elos suli mwet Israel nukewa, liki Dan in acn epang nwe Beersheba in acn eir, tuh elos in tukeni nu Jerusalem ac akfulatye Kufwen Alukela in fal nu ke Ma Sap. Enenu in pus mwet tukeni in pacl se inge liki pacl nukewa meet. 6 Tokosra ac mwet pwapa lal elos supwala mwet utuk kas nu yen nukewa in Judah ac Israel. Pa inge ma elos sulkakin:\n“Mwet Israel, kowos moulla liki poun mwet Assyria ke elos tuh mweuni ac kutangla facl sesr. Inge kowos foloko nu yurin LEUM GOD lal Abraham, Isaac, ac Jacob, ac El ac fah folokot nu yuruwos. 7 Nimet oana papa tomowos ac mwet Israel wiowos su tia pwaye nu sin LEUM GOD lalos. Kowos sifacna liye lah El sang kai upa nu selos. 8 Nik kowos likkeke oana elos, a kowos in akos LEUM GOD. Fahsru nu ke Tempul in acn Jerusalem, yen LEUM GOD lowos El orala in mutal nwe tok, ac alu nu sel, tuh Elan tia sifil kasrkusrak suwos. 9 Kowos fin foloko nu yurin LEUM GOD na mwet su usla mwet wiowos nu in sruoh elos ac fah pakomutalos ac folokunulos nu yen selos. LEUM GOD lowos El kulang ac pakoten, ac kowos fin foloko nu yorol, El ac fah tia ngetla liki kowos.”\n10 Mwet utuk kas elos som nu in siti nukewa in acn lun sruf lal Ephraim ac Manasseh, ac elos som na nwe layen epang nu ke sruf lal Zebulun, a mwet we isrunulos ac aksruksrukelos. 11 Tusruktu oasr na mwet in sruf lal Asher, Manasseh, ac Zebulun, su lungse tuku nu Jerusalem. 12 God El oayapa oru tuh mwet in acn Judah in nunak sefanna ac engan in oru ma lungse lal ke elos akos ma tokosra ac mwet pwapa lal sapkin nu selos.\nAkfulatyeyuk Kufwen Alukela\n13 Mwet puspis tukeni nu Jerusalem in malem akluo* in akfulatye Kufwen Bread Tia Akpulol. 14 Elos usla loang nukewa in Jerusalem su tuh orekmakinyuk nu ke kisa ac nu ke akosak ma keng, ac sisla Infahlfal Kidron. 15 Ac ke len aksingoul akosr in malem sac, elos uniya sheep fusr nu ke Kufwen Alukela. Mwet tol ac mwet Levi su tia aknasnasla elos mwekin, na elos sifacna kisakunulosyang nu sin LEUM GOD, na toko elos fah ku in kisakin mwe kisa firir in Tempul. 16 Elos tu ke acn selos in Tempul, fal nu ke ma oakwuk in Ma Sap lal Moses, mwet lun God. Mwet Levi elos sang nu sin mwet tol srah ke ma kisakinyukla, tuh elos in sang aksroksrokye loang uh. 17 Na ke sripen pus mwet uh tia aknasnasla, elos tia ku in uniya sheep fusr nu ke Kufwen Alukela. Ouinge mwet Levi elos aolulos in orala, ac kisakunla sheep fusr inge nu sin LEUM GOD. 18 Sayen ma inge, pus sin mwet su tuku in sruf lal Ephraim, Manasseh, Issachar, ac Zebulun, tiana aknasnasla, tusruktu elos wi mongo ke kufwa uh, ac ma inge sie liki ma oakwuk in ma simusla. Tokosra Hezekiah el pre kaclos ac fahk, 19 “O LEUM GOD lun papa matu tumasr, ke lungkulang lulap lom, nunak munas nu selos inge su alu nu sum ke insialos kewa, elos finne tia aknasnasyalos.” 20 LEUM GOD El lohng pre lal Hezekiah, ac El nunak munas nu selos. 21 Mwet su tukeni in acn Jerusalem, elos akfulatye Kufwen Bread Tia Akpulol ke len itkosr ac elos engan ma lulap. Len nu len mwet Levi ac mwet tol elos kaksakin LEUM GOD ke kuiyalos nufon. 22 Hezekiah el kaksakin mwet Levi ke elos arulana pah in kol alu nu sin LEUM GOD.\nAkfulat Se Akluo\nTukun len itkosr ma elos oru kisa in kaksak lalos nu sin LEUM GOD lun mwet matu lalos meet ah, 23 na elos nukewa insese in sifilpa oru akfulat lalos ke len itkosr pac, ouinge elos tafwela akfulat lalos wi engan lulap. 24 Tokosra Hezekiah el sang sie tausin cow mukul ac itkosr tausin sheep tuh mwet uh in uniya ac mongo kac. Ac mwet pwapa lal srukak pac sie tausin cow mukul ac singoul tausin sheep. Sie u na lulap sin mwet tol elos aknasnasyalosla sifacna. 25 Ouinge mwet nukewa engan — mwet Judah, mwet tol, mwet Levi, mwet su tuku in acn epang me, oayapa mwetsac su mutana in acn Israel ac Judah. 26 Siti Jerusalem sessesla ke engan, mweyen soenna oasr pacl ma ouiya inge orek oe ke pacl lal Tokosra Solomon, wen natul David, nwe inge. 27 Mwet tol ac mwet Levi siyuk ke akinsewowo lun LEUM GOD nu sin mwet uh. LEUM GOD El muta in acn sel inkusrao ac lohng pre lalos, ac El insese nu kac.\n+ 30:2 30:2–3; Oek 9:9–11 * 30:13 malem akluo: pangpang Ziv ke calendar lun mwet Hebrew — pa ke infulwen April nu ke infulwen May.


Sie Tokosra 10 - BIBLE MUTAL\nSie Tokosra 10\n1Kasra lun acn Sheba el lohng ke pwengpeng lal Solomon, ac el som nu Jerusalem in srikal ke kutu mwe siyuk upa.\n2El us mwet kulansap puspis welul, oayapa mwe akyuye mongo, wek saok, ac lupa na yohk pac ke gold fin camel natul uh. Ke el ac Solomon osun, el siyuk sel kain mwe siyuk nukewa ma el ku in nunkauk.\n3Solomon el topokla nufon. Wanginna ma el kofla aketeya.\n4Kasra lun Sheba el lohng lalmwetmet lal Solomon, ac liye inkul fulat sel ma el musaela.\n5El liye pac kain in mongo ma oan fin tepu lun tokosra, ac nien muta lun mwet pwapa lal, ac ouiyen oakwuk lal nu sin mwet orekma lal ac naweyuk lalos, ac mwet kulansupwal ke pacl in mongo, ac mwe kisa ma el kisakin in Tempul. Kasra el arulana fwefela ke el liye ma inge.\n6El fahk nu sel Tokosra Solomon, “Ma nga lohng in facl sik ah keim, ac ke lalmwetmet lom, pwayena!\n7Nga tuh tiana lulalfongi nwe ke na nga tuku ac liye ke mutuk sifacna. Ma nga lohng ah tia sun tafun kasrup ac lalmwetmet lom, su arulana alukela ma fwack nu sik.\n8Seyal wo nu sin mutan kiom uh! Insewowo pac mwet kulansap lom su muta yurum in pacl nukewa ac lohng kas lalmwetmet lom!\n9Kaksakin LEUM GOD lom! El akkalemye lupan insewowo lal sum ke El oakikomi in tokosra lun Israel. Ke sripen lungse kawil lal nu sin Israel, El oru kom in tokosra faclos, tuh kom in karinganang tuh ma sap ac nununku suwohs in fahsr na.”\n10Kasra el sang nu sel Tokosra Solomon mwe lung ma el us tuku: apkuran nu ke paun singoul tausin ke gold, ac oasr pac mwe akyuye mongo ac wek saok arulana pus. Lupan mwe akyuye mongo ma el sang nu sel inge arulana yohk liki ma mwet uh sang nu sel Tokosra Solomon in kutena pacl meet.\n11(Un oak okoal Hiram ma tuh use gold Ophir me, elos oayapa use lupa na yohk ke sak juniper ac wek saok we me.\n12Solomon el orekmakin sak inge in orala kalkal ke nien fan ke Tempul ac ke lohm sin tokosra, oayapa el sang in orek harp ac lyre nutin mwet on. Sak juniper inge pa wo emeet ke sak ma utuku nu Israel, ac wangin pac ma sifilpa liyeyuk in oana ma inge.)\n13Tokosra Solomon el sang nu sel Kasra lun Sheba ma nukewa ma el siyuk, sayen mwe sang na yohk ma tokosra el sifacna lungse sang lal. Na kasra sac ac mwet kulansap lal folokla nu Sheba.\n14In yac nukewa Tokosra Solomon el eis yohk liki lumngaul tausin paun ke gold,\n15sayen tax ma moliyuk sin mwet kuka, ac ma kapak ke ma kukala, ac mwe takma ma tuku sin tokosra lun acn Arabia, ac sin governor in acn nukewa lun Israel.\n16Solomon el orala luofoko mwe loeyuk lulap, ac mosrwela kais sie ke apkuran in paun singoul limekosr ke gold.\n17El oayapa orala mwe loeyuk tolfoko ma srik kutu, ac mosrwela kais sie ke apkuran in paun akosr ke gold. El likiya ma inge nukewa infukil lulap se pangpang Insak Lebanon.\n18Oasr pac sie tron lulap el sap in orekla. Sie ip kac yunla ke ivory, ac acn saya mosrweyukla ke gold na wowo.\n19Oasr step onkosr nu ke tron sac. Acn tok fin tron sac orekla raun, ac kais sie siska ke tron sac oasr mwe loang po kac, ac oasr lion tafleyukla lukwa tu ke sisken mwe loang po inge.\n20Oasr pac kais lukwa lion tu fin kais sie step, soko lac soko lac ke step onkosr inge, orala lion singoul lukwa. Wangin tron orekla ke lumah inge in kutena tokosrai oemeet me.\n21Cup in nimnim lal Solomon nukewa orekla ke gold, ac ahlu nukewa infukil lulap se pangpang Insak Lebanon orekla pac ke gold na pwaye. Wangin silver orekmakinyuk, ke sripen tia sekoeyuk in pacl lal Solomon.\n22Oasr un oak in kalkal meoa se lal Solomon, su kalkal wi oak okoal Hiram. Ke yac tolu nukewa un oak se lal inge ac foloko, ac utuk gold, silver, ivory, sako lulap ac sako srisrik.\n23Tokosra Solomon el kasrup ac lalmwetmet liki kutena tokosra saya,\n24pwanang mwet faclu nufon lungse tuku in liye ac lohng lalmwetmet lal su God El sang nu sel.\n25Mwet nukewa su tuku nu yorol uh ac utuk mwe lung nu sel ke silver, gold, nuknuk lik na oa, kufwen mweun, mwe akyuye mongo, horse, ac kosro miul. Ma inge orek na ke yac nukewa.\n26Solomon el musaeak tausin se angfoko chariot in mweun lal, ac singoul luo tausin horse in mweun. Kutu sin ma inge oanna Jerusalem, ac ma saya uh el supwalik nu in siti saya.\n27Wacl Solomon, silver uh arulana pukanten oana eot uh, ac pukanten sak cedar oana pisen sak sycamore pe eol in acn Judah.\n28Mwet lal tokosra pa karingin supweyen horse liki acn Musri ac Cilicia,\n29oayapa pisen chariot ma tuku Egypt me. Elos kukakin horse ac chariot nu sin tokosra lun acn Hit ac Syria. Molin chariot soko pa ipin silver onfoko, ac molin horse soko pa ipin silver siofok lumngaul.\n< Sie Tokosra 9\nSie Tokosra 11 >


Fahsruh, Wi kuht - Dieter F. Uchtdorf\nFahsruh, Wi kuht\nFinne fuhkah ohiyacn moul lowos an, ma mahtuh ke moul lowos an sifacna, kuh kuhiyacn fahkwack luhlahlfongi lowos an, oasr na acn suwos ke Alu se inge.\nSie pacl ah oasr sie mukul suc mwemwekihn muh el oasr lun infuckihl luhlahp se suc oasr alu nohfohn luhn facluh tuhkweni. El akihlen muh ke kais sie alu uh oasr ma yohk kac ma luhman kenayuck ac sacohk.\nEl ohsun nuh sin sie siacnyacn suc ahol Alu luhn Jisus Kraist luhn Mwet Luhlahlfongi ke Lwen-sahflah ac el siyuck, “Meac se kowos sapkihn sin mempucr lowos an?”\n“Kuht tiacna sapkihn kuhtwena ma,” elos topuk. “Tuh Leum El siyuck kuht in ahkmuhtahlye ma nuh kwewa.”\nSiacnyacn sac kalweni in ahkuhtweyac ke kunohkohn pahngonyuck luhn Alu uh, forfor luti ac luti in sucu, misin ke pacl nuh kwewa, ekuh in toeni luhn sucu kais sie wik, orekma ke tempuhl, kuhlwacnsap ke mwet enenuh, ac kunohkohn pahngonyuck in luti.\n“Kuh kowos moli mwet lowos an ke orekma nuh kwewa elos oruh uh?” mukul sac siyuck.\n“We, moh,” siacnyacn sac ahkuhtweyac. “Elos sang pacl lalos ke tiac moul.”\n“Oacyacpac,” siacnyacn sac kalweni, “mahlwem onkohsr nuh kwewa mempucr ke Alu lasr eis sie kapihn wik in wi kuh liye ao 10 ke toeni luhlahp uh.”\n“Ao singucul ke mwet orek sramsram?” mukul sac siyuck ke suhlahlahlfongi.\n“Kuh fuhkah toeni ke kais sie wik luhn alu lowos an?” Lusac kac?”\n“Ao tolu, kais sie Sacnri!”\n“Kuh sel kuhtuh,” mukul sac fahk. “Kuh mempucr ke alu lowos an pwacye na oruh ma kom fahk uh?”\n“Ma ingacn ac kuhtuh pac. Kuht soenna sruhmuhn ke sramsram mahtuh ke sucu, tuhkweni luhn mwet fuhsr, sramsram ke alu, lutlut ke ma suhmuhslah, ahkpah luhn mwet kol, ma pwacr luhn mwet fuhsr, kuhlahs luhn mwet fuhsr ke lututwacng, karihngihnyacn lohm Alu, ac ahok oasr masap luhn Leum ke karihngihn mahno, lalo mahlwem nuh kwewa in kahsruh mwet suhkahsruhp, ac sie tahfuh singucul.”\nMukul sac fahk, “Ingena nga fohsack. Kuh efuh kuhtwena mwet kena in wi kain alu sacn?”\nSiacnyacn sac isrwacsr ac fahk, “Kuht pahngon muh kom ac tiac siyuck.”\nKuh Efuh Kuhtwena Mwet Ke Welah Kain Alu Sacn?\nKe pacl ma puhkantwen alu inmahsrlon facluh puhlakihn suhpucsweni luhn mwet, Alu luhn Jisus Kraist luhn Mwet Luhlahlfongi ke Lwen-sahflah—finne srihklac liki alu sahyac—pa sie ke alu fin facluh ma pihsrpihsr emet ke kapkapwack uh. Ke Septempuh 2013 Alu uh sun yohk likina mempucr miliacn 15 fin facluh nohfohn.\nOasr srihpac puhkantwen ke ma inge, tuh nga kuh in sang kuhtuh na?\nAlu luhn Mwet Lahngo\nMa se met, Alu se inge fohlohkihnyuckyak ke lwen lasr sel Jisus Kraist Sifacna. Inge kom fah konwacack wal in orekma ke Innel—pacptais ke elah luhn ma koluk, sang mwe sang luhn Nguhn Muhtahl, ac in sili fin facluh ac inkuhsrao.1\nElos suc wi Alu se inge luhngse Mwet Lahngo Jisus Kraist ac elos kena fahsr Tohkohl. Elos engankihn etwacack lah God El sifilpac sramsram nuh sin mwet uh. Ke elos eis akwuck muhtahl luhn pristut ac orwaclah olwelah yurin God, elos kuh in puhla kuh Lal ke moul lalos an.2 Ke elos utyak nuh in tempuhl muhtahl, elos akihlen muh elos oasr ye muhtahl. Ke elos riti ma suhmuhslah muhtahl3 ac moulkihn mwe luti luhn mwet pahluh Lal, elos fototoi nuh sin Mwet Lahngo suc elos luhngse yohk.\nSie Luhlahlfongi Fokoko\nSie pac srihpac pa ke srihpen Alu sac sang pacl wowo in oruh ma wo.\nLuhlahlfongi ke God kaksakihnyuck, tuhsruhktuh inkaiyacn mwet uh ke oruh yohk likina lohacng nuh ke sramsram mokleyuck kuh mwemwekihn tohkohsrahi lalos lucng.4 Elos ke sang luhlahlfongi lalos nuh in orekmakihnyuck. Elos ke luhmuhnwack poun wes lalos uh ac pwacye na wi ke orekma na luhlahp se inge.\nAc pa ingacn ma sikyak ke elos wi kuht—oasr pacl wowo pucspucs lalos in ahkpahyelah talan lalos, kuhlwacng lalos, ac pacl lalos nuh ke orekma wowo. Ke srihpen wacngihn mwet orekma ke alu lasr moliyuck inmahsrlon u luhn alu lasr fin facluh nohfohn, mempucr lasr sifacnna oruh orekma luhn kuhlwacnsap. Elos pahngonyuck ke pihrihkyuck luhn Nguhn. Kuhtuh pacl uh kuht sifacna sang kahsruh; kuhtuh pacl uh kuht “pahngonyuck” in sang kahsruh. Kuht liye ma kunacsr tiac oacna ke ma toasr uh tuh oacna pacl wowo in ahkfalye ma olwelah kuht engan in orwaclah in kuhlwacnsapuh God ac tuhlihk Nahtuhl.\nMwe Insewowo Sacohklacna\nSrihpac se ahktolu efuh mwet uh wi Alu sac pa ke srihpen fahsrkihn inkacnek luhn mwet tuhma lutlut kol nuh ke mwe insewowo sacohk.\nKuht liye pacptais in oacna muhtwacwacackiyacn fuhfahsryucsr lasr ke ohiyacn mwet tuhma lutlut. Fahsr ke lwen nuh kwewa lasr yurin Jisus Kraist kol nuh ke mihslac ac srihpac ke moul se inge ac engan yohklacna ac molwelah ma pahtpaht ke facl se fahsruh uh.\nElos suc ukwe inkacnek se inge ke luhlahlfongi kahingkihn ma puhkantwen ke ma sensen, mwe ahsor, ac mwe sruhngwacyuck ke moul uh.\nElos suc suhkahsruhp ke nguhn ac suc pwacye ke insiyac konwacack ma kahsruhp yohk ke etwacack inge.\nElos suc kweok kuh ahsor konwacack ahkkweye inge.\nElos suc toasrkihn ma koluk konwacack nuhnak muhnahs, sukohsohk, ac monglac.\nNuh Selos Suc Fahsr Liki\nSuk ke ma pwacye uh kol mwet million nuh ke Alu luhn Jisus Kraist luhn Mwet Luhlahlfongi ke Lwen-sahflah. Tuhsruhktuh, oasr kuhtuh mwet suc fahsr liki Alu se ma elos luhngse met ah.\nSie kuh in siyuck, “Fin wosasuc uh arulacna wo na pwacye, kuh efuh kuhtwena mwet kena fahsr liki?”\nKuhtuh pacl uh kuht nuhnkuh ma sikyak ke srihpen elos puhlakihn ma koluk sin mwet uh kuh alsracngwesr kuh orek ma koluk. Tuh pwacyena, tiacna fihsrwacsr ohingacn. Ma na pwacye, tiacna srihpac sefanna ma fal nuh ke kain in ma sikyak puhkantwen uh.\nKuhtuh ke mempucr sacohk lasr upackihn ke yac puhs ke kihsen siyuck se fin elos enenuh in srwacloslac sifacna liki Alu uh.\nKe Alu se inge suc ahkfuhlwactye yohk ke sukohsohk in sifacna sulaclah ma tuh fohlohkihnyuckyak sin mukul fuhsr se suc siyuck kihsensiyuck ac suc suk ke top, kuht ahkfuhlwactye elos suc pwacyena in suk ke ma pwacye. Ac kuh in ahkmuhnahsyelah insiyacsr ke fuhfahsryucsr lalos usacloslac liki Alu uh suc kuht luhngse ac liki ma pwacye uh ma kuht konwacack, tuh kuht ahkfuhlwactye sukohsohk lalos in kaksakihn God Fuhlwactlacna fal nuh ke ma elos nuhnkuh muh pwacye, oacna ke kuht pahngohn sukohsohk wo se ingacn in ma lasr pac.5\nKihsen Siyuck Soenna Toplac\nKuhtuh upackihn kihsen siyuck sonna toplac ke ma suc oreklac tari kuh fwacklac ke pacl somlah. Kuht pwacyena akihlen lah ke apkuhran in sun yac 200 ke ma mahtuh luhn Alu uh—wi na tahk tiacna tui ke ma sikyak mokleyuck, ahkfuhlwactyeyuck, ac ahkmuhtahlyeyuck—oasr kuhtuh ma fwacklac ac oreklac ma kuh in oruh mwet uh in kihsen siyuck.\nKuhtuh pacl uh sramtweack kihsen siyuck ke srihpac fihsrwacsr se ma wacngihn mwe ahkuhtweyac nohfohn yohrohsr ac kuht tuh enenuh kihtin pac muhtweng. Ke ma pwacye nohfohn etweyucklac uh, ma ma tiacna ahkkahlwemyeyuck nuh sesr met ah fah ahksuwohsyeyuck nuh ke luhngse lasr.\nKuhtuh pacl uh oasr ma siena ke nuhnak ke meac kalmeac pwacye luhn “ma na pwacye” uh. Kihsen siyuck ma oraclah suhmuhngnguh ke kuhtuh mwet uh kuh in, tukun lutlut lihksreni, ahkkweye luhlahlfongi ke mwet sahyac uh.\nTahfonglac luhn Mwet Sesuwohs\nAc, in fahk arulacna suwohs, oasr pacl ke mempucr kuh mwet kol ke Alu uh pwacyena tahfonglac. Ac tuh sahp oasr ma fwacklac kuh oreklac ma tiacna fal nuh ke luhlahlfongi lasr, ip yohk srihpac lasr, kuh mwe luti lasr.\nNga nuhnkuh muh Alu uh ac oacna suwohswohs finne muhkwena ahkfahsryeyuck sin mwet suwohswohs. God El suwohswohs, ac mwe luti Lal nwacsnwacs na pwacye. Tuh El orekma kacsr—tuhlihk sesuwohs Nahtuhl—ac mwet sesuwohs orwaclah tahfonglac uh.\nKe sra soko oasr ke sifacn Puk luhn Mormon kuht riti lah fin oasr ma koluk kac pa ma koluk luhn mwet oruh kuht enenuh in tiac ahkkolukye ma luhn God, tuh kuht in kuh in sukokyak nwacsnwacs ke siac in nuhnuhnkuh luhn Kraist.6\nPa inge ohiyacn ma sikyak ah ac ohiyacn ma ac fah sikyak nwe ke lwen suwohswohs sac ke Kraist fah Sifacna kol facluh.\nKoluk ohiyac lah kuhtuh tikuclkucl ke srihpen tahfonglac luhn mwet. Tuh finne ohinge, ma pwacye ma pahtpaht ke wosasuc fohlohkihnyuckyak sukokyak ke Alu luhn Jisus Kraist luhn Mwet Luhlahlfongi ke Lwen-sahflah tiacna ahkfohkfohkyeyucklac, ahksrihkyeyucklac, kuh kuhnausyucklac.\nKe in sie Mwet Sap luhn Leum Jisus Kraist ac sie suc sifacna liye toeni ac orekma ke Alu se inge, nga lohoh ke puhsisacl lah wacngihn sulwaclah ke ma yohk srihpac oruh Alu se inge kuh mempucr kac uh tuh tiacna suleyucklac sahyacn suk na pwacye ke mokleyuck, kolyuck, ac luhngseyuck luhn Pahpah Ma Pahtpaht tuhmwacsr. Pa inge Alu luhn Jisus Kraist. God El fah tiac lwelah Alu Lal in forlah liki inkacnek srisrilac kuh tiac ahkfahsryelah in ahkfalye orekma muhtahl kac uh.\nOasr Acn Nuh Suwos\nNuh selos suc srwacloselihk sifacna liki Alu uh, nga fahk, mwet kawuck sacohk luhk, srwackna oasr acn suwos inge.\nFahsruh ac sang talan lowos, mwe sang lowos, ac kuhiwos in ahkyohkye ma lasr. Kuht nuh kwewa fah ahkwoyeyuck kac.\nKuhtuh kuh in siyuck, “Tuh meac ke tahfuhluo luhk uh?”\nWona in oasr kihsen siyuck—fihtac srihsrihk ke kihsen siyuck pwacye uh inkaiyacn pacl ahkkahlwemyeyuck ac kapkapwack nuh ke sahk na yohk soko ke kahlwem. Oasr kuhtuh na mempucr ke Alu uh suc, ke sie pacl ah, tiac upackihn kihsen siyuck yohk kuh sacohk nuh selos sifacna. Sie srihpac luhn Alu uh pa in ahkkweye ac ahkyohkye fihtac ke luhlahlfongi—finne ke fohk suhfal luhn suhmuhngnguh ac nuhnak suhfal. Luhlahlfongi pa in finsrak ke ma ma tiacna liyeyuck tuh ma pwacye.7\nOhinge, tamuhlwel ac tahmtahel sacohk wiyuck—kawuck sacohk luhk—nuhnak muhnahs, ma se met tahfuh luo ke suhmuhngnguh lowos mwet liki kowos tahfuh luo ke luhlahlfongi lowos.8 Kuht tiacna ke kuhtwena ma lwelah suhmuhngnguh in kaprikuhti in oacna mwet kaclpous ac eiskuhtlac liki luhngse kuhlwacna, mihs, ac mwe sang ma tuhkuh ke luhlahlfongi ke Leum Jisus Kraist.\nKuhtuh kuh in siyuck, “Nga tuh tiacna fal oacna kowos mwet ke Alu uh.”\nKom fin kuh in liye insiyacsr, kom fah sahp konwacack ma kom oacna fal liki ma kom nuhnkuh uh. Kom fah sahp lut in konwacack ma oasr ma kenayuck ac ma upac ac ma finsrak oacna ma lowos an. Moul met lowos kuh kapkapwack lowos an kuh in luhman siena liki ma kom nuhnkuh ke puhs Mwet Luhlahlfongi ke Lwen Sahflah, tuh ma ingacn kuh in oacna sie mwe insewowo. Tamuhlwel ac tahmtahel, mwet kawuck sacohk, kuht enenuh talan askuhlacna lowos sifacna an ac nuhnak lowos sifacna an. Ma siena liki ke mwet ac u luhn mwet fin facluh nohfohn pa sie mwe ahkkuh ke Alu se inge.\nKuhtuh kuh in siyuck, “Nga nuhnkuh tuh nga tiac kuh in moulkihn luhlahlfongi lowos an.”\nSrihpac yohk na in fahsruh! Alu uh oreklac in ahkkweye mwet sesuwohswohs, mwet suc tikuclkucl, ac mwet ullac na pwacye. El sesseslah ke mwet suc desire ke insiyaclos nohfohn in liyacacng masap uh, finne elos sonna wo na pwacye ke liyacacng uh.\nKuhtuh kuh in siyuck, “Nga etuh sie mempucr ke Alu lowos an suc mwet wosounkahs. Nga tiacna ke welah sie alu ma oasr kain mwet kac uh.”\nKom fin ahkuhtweyac mwet wosonkahs in oacna mwet se suc tiac ahkfahsryelah in moul suwohswohs nuh ke ma el luhlahlfongi, na kuht nuh kwewa mwet wosonkahs. Wacngihn sesr pwacye na oacna Kraist oacna ke kuht etuh muh kuht enenuh. Tuh kuht kena na pwacye in kuhtanglah tahfonglac lasr ac ohiyac sac in orek ma koluk. Ke insiyacsr ac nguhnasr kuht suk in eklac wo liki met ah ke kahsruh ke Iwaclah luhn Jisus Kraist.\nFin ma inge oacna kena lowos, na sahyacn na moul lowos, kuh ma mahtuh sifacna ke moul lowos, kuh kuhiyacn fahkack luhlahlfongi lowos an, oasr na acn suwos ke Alu se inge.\nFahsruh, wi kuht!\nSahyacn na ma sesuwohswohs luhn atacsr ke moul kawihl nga luhlahlfongi pwacye lah kom fah konwacack inmahsrlon mempucr ke Alu se inge puhs sin nguhna wo emet ma oasr fin facluh se inge. Alu luhn Jisus Kraist kwacna orwacni mwet kuhlwacng yohk insiyac la, mwet pwacye ac mwet tiac alsruhngwacsr ke orekma.\nKom fin nuhnkuh in konwacack mwet suwohswohs inge, kom fah suhpwacrlac. Tuh kom fin suk ke mwet luti suhwohs na pwacye luhn Kraist, kahs luhn God ma ahkwoyelah nguhna kineta uh9 ac puhla ahkmuhtahlyeyuck luhn Nguhn Muhtahl, na inge kom fah konwaclosyak. Ke pacl inge luhn luhlahlfongi srihkweni—ke pacl inge muh puhs mwet puhla loeslac liki luhngse luhn inkuhsrao—inge kom fah konwacack mwet suc kena etuh ac fototoi nuh sin Mwet Lahngo lalos ke elos kuhlwacnsapuh God ac mwet ngiac, oacna kom. Fahsruh, wi kuht!\nYac Kowos Luhngse Pac Som?\nNga ahkacsmakihnyeyuck ke pacl se in moul luhn Mwet Lahngo ke puhs mwet fahsr luhkwel. 10 Jisus El siyuck sin mwet tuhma lutlut singucul luo Lal ah:\n“Yac kowos luhngse pac som?\n“Na Simon Peter el topuk, Leum, kuht ac som nuh yurin suc? kahs ma use moul ma pahtpaht oasr yurum.”11\nOasr pacl ma kuht enenuh in topuk oacna. Yac kowos luhngse pac som? Kuh kuht fah, oacna Peter, lihksreni sruok kahs ma use moul ma pahtpaht?\nKom fin suk ke ma pwacye, oasr srihpac, ac ke inkacnek se in ekuhlah luhlahlfongi nuh ke orekma; kom fin suk ke acn in luhngseyuck kom: Fahsruh, wi kuht!\nKom fin srolah liki luhlahlfongi se ma kom wi na met: Sifilpac fohlohkuh. Fahsruh, wi kuht!\nFin srihfeyuck kom in fuhlwelah: Muhta na kihtin pacl paht. Oasr acn suwos inge.\nNga kwacfe siyuck sin mwet nuh kwewa suc lohng kuh riti kahs inge: Fahsruh, wi kuht. Sruhkwack sahkseng lowos ac fahsr Tohkohl.12\nFahsruh, wi kuht! Tuh inge kom fah konwacack ma se ma sacohk likina molo.\nNga fahkwack lah inge kom fah konwacack kahs ma use moul ma pahtpaht, olwelah se ke molwelah insewowoyuck, ac inkacnek nuh ke mihslac ac engan.\nNga lihksreni pruhe tuh suk ke ma pwacye lowos sifacna an fah moklweack insiyowos kena sac in fahsruh ac wi kuht. Ke ine muhtahl luhn Jisus Kraist, amen.\n1. Liye Matthew 16:18–19; Helaman 10:7. 2. Liye Doctrine and Covenants 84:20. 3. Liye 2 Nephi 33:10. 4. Liye “Have I Done Any Good?” Hymns, no. 223. 5. Liye Ip Yohk ke Luhlahlfongi 1:11. 6. Sifen puk ke Puk luhn Mormon; liye Mormon 8:17. 7. Liye Hebrews 11:1; Alma 32:21. 8. Liye F. F. Bosworth, Christ the Healer (1924), 23. 9. Liye Jacob 2:8. 10. Liye John 6:66. 11. John 6:67–68. 12. Liye Matthew 16:24. Lohng\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFiji HindiFosun ChuukFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPalauanPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiΕλληνικάБългарскиМонголРусскийСрпскиУкраїнськаՀայերենالعربيةภาษาไทยພາສາລາວភាសាខ្មែរ한국어中文國語廣東話日本語


BIBLE MUTAL ROME 1\nLeta Lal Paul Nu Sin Mwet\nTukakinyen Leta Lal Paul Nu Sin Mwet ROME\nLeta Lal Paul Nu Sin Mwet Rome tuh simla nu sin church in acn Rome in akkalemye lah Paul el akoo in som nu yorolos. El nunku elan orekma inmasrlon mwet Christian we ke kitin pacl, na toko el finsrak mu elos in kasrel ke inkanek lal nwe Spain. El sim in aketeya ma el kalem kac ke lulalfongi lun mwet Christian, ac oayapa ouiyen moul fal mwet Christian in moulkin in fahkak lulalfongi lalos. Book se inge pa fahkak nufon nunak lal Paul, yohk liki kutena book saya.\nTukun Paul el simusla kas in painguk lal nu sin mwet in church Rome, ac akkalemye lah el pre kaclos, el fahkak sripa yohk lal in leta se inge: “Wosasu uh akkalemye ma God El oru in aksuwosyela mwet uh ye mutal: pa ke lulalfongi mukena, mutawauk nu ke safla” (1:17).\nToko Paul el akyokye aketeya lal ke nunak sac. El akkalemye lah mwet nukewa, mwet Jew oayapa mwet sayen mwet Jew, enenu in aksuwosyeyuk ye mutun God, mweyen mwet nukewa oasr ye ku lun ma koluk. Mwet uh aksuwosyeyuk yurin God ke sripen lulalfongi lalos ke Jesus Christ. Tok Paul el aketeya moul sasu lun mwet su fungyang nu sin Christ, ac ma inge sikyak ke sripen akupasri sasu lalos nu sin God. El su lulalfongi Christ, oasr misla lal yurin God, ac Ngun lun God aksukosokyalla liki ku lun ma koluk ac ku lun misa. In chapter 5 nu ke chapter 8 Paul el sramsramkin sripen Ma Sap lun God, ac oayapa ku lun Ngun lun God in moul lun sie mwet lulalfongi. Na Paul el srike in aketeya lah mwet Jew, ac mwet sayen mwet Jew, elos ac akfalyelos fuka nu ke oakwuk lun God nu sin mwet nukewa. El konauk mu ke mwet Jew elos tuh lusulla Jesus, ma inge ipin pacna oakwuk lun God, tuh mwet nukewa in ku in wi ipeis ke lungkulang lun God in Jesus Christ, ac Paul el lulalfongi mu mwet Jew fah tia lusla Jesus nwe tok. Ke saflaiya, el aketeya lah mwet Christian uh in moul fuka, yokna ke ouiyen lungse sie sin sie. El oayapa sramsramkin nunak yohk tolu inge: kulansap nu sin God, ma kunen mwet Christian nu ke facl selos ac nu sin sie sin sie, ac ke luman sulela lalos ke nunak na pwaye lun insialos. El aksafye leta se inge ke kas in wilkas nu sin mwet kawuk lal, ac kas in kaksakin God.\nKas in tukakunla ac mwe nunak yok 1:1–17\nMwet uh enenu in moliyukla 1:18—3:20\nInkanek in molela lun God 3:21—4:25\nMoul sasu in Christ 5:1—8:39\nOakwuk lun God ke mwet Israel 9:1—11:36\nOuiyen moul lun mwet Christian 12:1—15:13\nWilkas ac kas in aksafye 15:14—16:27\n1 Ma sel Paul, mwet kulansap lun Christ Jesus, ac sie mwet sap su God El sulela ac pangon in fahkak Pweng Wo lal.\n2 Pweng Wo se inge God El tuh wulela kac in kas lun mwet palu lal in pacl loeloes somla, oana ke simla in Ma Simusla Mutal. 3 Pweng se inge ma ke Wen natul, Leum lasr Jesus Christ. Ke el moul in mwet, el isusla sie sin fwilin tulik natul David, 4 ac ke el moul in luman God, akkalemyeyuk ke ku lulap lah el Wen nutin God ke akmoulyeyukyak el liki misa. 5 God El ase lungkulang se inge tuh nga in sie mwet sap inen Christ, ac tuh nga in pwanma mutanfahl nukewa nu ke moul in lulalfongi ac akos. 6 Na kowos su muta in acn Rome, kowos wi pac oaoala yurin mwet inge, mweyen God El pangon kowos tuh kowos in mwet lun Jesus Christ.\n7 Ke ma inge nga sim nu suwos nukewa in acn Rome. God El lungse kowos ac El pangon kowos tuh kowos in mwet lal:\nLela God Papa tumasr ac Leum Jesus Christ in asot lungkulang ac misla nu suwos.\nPre In Sang Kulo\n8 Ma se meet, nga kulo nu sin God luk keiwos nukewa inen Jesus Christ, mweyen mwet faclu nufon elos lohng ke lulalfongi lowos. 9 God El mwet loh luk lah ma nga fahk uh pwayena — God se su nga orekma nu se ke insiuk nufon ke nga luti Pweng Wo ke Wen natul. God El etu lah nga esam kowos 10 pacl nukewa ke nga pre. Nga siyuk tuh, fin ou lungse lun God, El fah oru tuh nga in ku in fahsrot nu yuruwos ke pacl na sa. 11 Mweyen nga kena liye kowos, tuh nga in akkeye kowos ke mwe akinsewowo lun ngun. 12 Kalmen ma nga fahk uh pa kut kewa fah akasrui — lulalfongi lowos ac kasreyu, ac lulalfongi luk ac fah kasrekowos.\n13 Mwet wiuk in lulalfongi, nga ke kowos in etu lah pacl puspis nga akoo in fahsrot nu yuruwos, tusruktu pacl nukewa oasr na ma se ikolyu ngan tia orala. Nga kena tuh nga in ku in kifasla kutu inmasrlowos, oapana ke nga oru inmasrlon mwet in mutunfacl saya. 14 Nga enenu na in kasru mwet nukewa: mwet ma muta in kalem oayapa mwet srakna muta in lohsr; nu sin mwet etauk, ac nu sin mwet nikin. 15 Pa oru nga arulana ke fahkak Pweng Wo nu suwos pac su muta Rome.\nKu Lun Wosasu\n16 Arulana yohk yukinyen Wosasu sik; tuh pa inge inkanek in molela na ku lun God nu selos nukewa su lulalfongi — nu sin mwet Jew meet, ac oayapa nu sin mwet sayen mwet Jew. 17 Tuh Wosasu uh akkalemye ma God El oru in aksuwosyela mwet uh ye mutal: pa ke lulalfongi mukena, mutawauk nu ke safla. Oana Ma Simusla uh fahk, “El su aksuwosyeyuk ye mutun God ke lulalfongi fah moul.” Hab 2:4\nMa Sufal Lun Mwet Uh\n18 Kasrkusrak lun God akkalemyeyuk inkusrao me, lain ma koluk ac ma sufal nukewa lun mwet, mweyen ouiya koluk lalos lohsrala ma pwaye in tia eteyuk. 19 God El kaelos, mweyen ma mwet uh ku in etu ke God kalem na selos, mweyen God sifacna El oru in kalem selos. 20 Finne tia ku in liyeyuk ku lun God su kawil ac elah mutal lal, a oe ke mutaweyen orekla faclu God El akkalemye ma inge ke ma El orala. Ouinge elos tia ku in oru kutena kas in taltal ke ma koluk lalos. 21 Elos etu God, tusruktu elos tia akfulatyal oana ma fal elos in oru, ac elos tia pac sang kulo nu sel. A nunak lalos wangin sripa, ac lalfon, ac lohsrlana. 22 Elos fahk mu elos lalmwetmet, tusruktu elos lalfon. 23 Elos tia alu nu sin God su moul ma pahtpat, a elos alu nu sin ma lumweyukla nu ke luman mwet, ku won, ku kosro, ku ma orakrak.\n24 Ke sripen ouiya fohkfok lalos, God El lela elos in oru na lungse lalos, ac nunak fohkfok lalos kololos in oru mwe mwekin yurin sie sin sie. 25 Elos forla liki ma pwaye ke God nu ke ma kikiap. Elos alu ac kulansupu ma God El orala, ac tia alu nu sel su orala ma uh, su fal in kaksakinyuk nwe tok! Amen.\n26 Ke sripen elos oru ma inge, God El fuhlelosla nu ke lung lun ikwa su mwe akmwekin yoklana. Finne mutan uh, wanginla kena lalos nu ke mukul, a elos oru ma na sufal inmasrlolos sifacna. 27 In lumah sacna, mukul uh oayapa wanginla kena lalos nu ke mutan, ac arulana upa nunak in kosro lalos yurin mukul nu sin mukul. Elos oru mwe akmwekin yurin sie sin sie, ouinge elos sifacna eis in elos kaiyuk ma fal nu selos ke sripen orekma koluk lalos.\n28 Ke sripen mwet uh srangesr in nunku ke etauk pwaye ke God, na pa El fuhlelana elos in sifacna oru nunak sakirik lalos, pwanang elos oru ma na sufal elos in oru. 29 Elos sessesla ke kain koluk nukewa: nunak koluk, rapku, ac wenteisr; elos arulana sok, akmas, anwuk, kutasrik ac sulallal. Elos mwet lesrik 30 ac kaskas in akkolukye sie sin sie. Elos srunga God, enum in kaskas, inse fulat ac filang. Elos kinauk inkanek in alein, ac seakos papa nina. 31 Elos koflana akilen inmasrlon ma wo ac ma koluk. Elos tia liyaung wulela lalos, ac wangin kulang ac pakoten lalos nu sin mwet. 32 Elos etu lah ma sap lun God fahk mu mwet su moulkin ouiya inge, fal elos in misa. Tusruktu elos nuna oru na ma inge, ac elos oayapa akkeye mwet saya ma oru ma inge.


Ezekiel 6 - BIBLE MUTAL\n1LEUM GOD El kaskas nu sik\n2ac fahk, “Kom, mwet sukawil moul la, ngetang nu ke fineol in acn Israel ac sang kas luk nu selos.\n3Fahkang nu sin eol lun Israel in lohng ma nga, LEUM GOD Fulatlana, fahk nu selos ac oayapa nu sin tohktok uh, ac acn oasriksrik inmasrlon eol uh, ac infahlfal uh: Nga ac supwaot sie cutlass in kunausla acn nukewa mwet uh alu nu ke ma sruloalawe.\n4Loang uh ac lipikyuki, ac loang in mwe kisa keng ac fah kunausyukla, ac mwet nukewa we ac fah anwuki ye mutun ma sruloala lalos.\n5Nga fah sisalik monin mwet misa lun Israel. Nga fah sisalik srelos rauneak loang uh.\n6Siti nukewa in acn Israel ac fah sikiyukla, tuh loang lalos ac ma sruloala lalos nukewa ac fah fokfoki nu ke ip srisrik. Loang in mwe kisa keng lalos uh ac fah mokutkuti, ac ma nukewa elos orala fah wanginla.\n7Mwet uh ac fah anwuki yen nukewa, ac elos su painmoulla ac fah akilen lah nga pa LEUM GOD.\n8“Nga ac fah oru tuh kutu selos in tia wi anwuki, na elos ac fahsrelik nu ke mutunfacl saya,\n9yen elos ac fah mwet sruoh we. Ingo elos ac fah esamyuyak, ac etu lah nga kalyaelos ac akmwekinyalos, mweyen elos selulalfongiyu ac sisyula, ac elos nunku ma sruloala uh yohk likiyu. Elos ac fah angyang selos sifacna ke sripen ma koluk ac ma lusrongten su elos orala.\n10Elos ac fah etu lah nga pa LEUM GOD, ac kas in sensenkakin luk uh tia kas pilasr.”\n11LEUM GOD Fulatlana El fahk, “Isani poum, ac futung acn uh ke niom, ac tung ke asor, ke sripen ma koluk ac mwe srungayuk nukewa mwet Israel ah oru. Elos ac fah misa ke mweun, ku ke masrinsral, ku ke mas.\n12Elos su muta yen loesla elos ac mas ac misa, ac elos su muta apkuran ac fah anwuki ke mweun, ac elos su lula ac fah misa ke masrinsral. Elos ac fah pulakin kuiyen kasrkusrak luk.\n13Monin mwet misa ac fah sisyukelik inmasrlon ma sruloala ac oayapa raunela loang uh. Elos ac fah oaclik fin tohktok nukewa, ac fin mangon eol uh, ye sak folfol insroa nukewa ac ye sak ok ungung sroa nukewa — aok, yen nukewa elos orek kisa we nu ke ma sruloala lalos. Na mwet nukewa fah etu lah nga pa LEUM GOD.\n14Nga fah asroela pouk ac kunausla facl selos, aok, acn nukewa mwet Israel uh muta we. Nga fah oru tuh in sie acn sikiyukla, mutawauk yen mwesis layen nu eir, nwe ke siti Riblah layen nu epang. Na mwet nukewa ac fah etu lah nga pa LEUM GOD.”\n< Ezekiel 5\nEzekiel 7 >


Tuesday (7/25) Sifac: Hananiah El Lain Kahs In Pahluh - Word Of Knowledge | USA\nSIFAC:”Hannaniah El Laim Kahs In Pahluh”\nMWE READ: Jeremiah 28:12-16\nMwe read se inge akkalemye sap lun God nusin mwet paluh paye se in aksuwosyellah mwet paluh kikiap se. Ma wo mukena pa tuku ke akosten uh ac misa e tufwa putat nufin elos suc oru sramsram kikiap.\nKahs lun God tuku nusel Jeremiah tukin Hananiah el koteya mwe utuk sak se kacl Jeremiah ah. Fwak lun God nusel Hananiah inge akkalemye upaciyen nununku lun God suc ma e fwa tuku. Finne Hananiah el koteyac mwe utuk sak sac tari pa oru e ayaollac ke sie mwe utuk oreklac ke osra. Kut in nunak ke mwe fwak ke mwe utuk osra se inge, ma in kapreni nu sie mutunfacl nukewa suc ma toeni fin acn Jerusalem, ac ke sripen koko ac akwuck lun Leum God, elos nofon in akfulatyacl Nebachadnezzar.\nTukin pahluh stuh-uh lal Hananiah na inge akkalemyeyuck tari, na Jeremiah el laenul in aksuwosyellah mwet paluh kikiap se inge. Meyen Leum God El tiana fwak sap nusel Hananiah. Hananiah el sifacna us etu lal in oru eyense lal nusin mutunfacl Juda elos in longohl. Mwe nununku nusel Hananiah ke kikiap lal inge uh pa misa kena yac sac na. Ac misac lal e tufwa akpayeye lac el mwet paluh kikiap se. Tukin malem luo, Hananiah el misac in oana paluh lal Jeremiah ke ma Leum God El sap kin.\nNusik kom pa in liksreni loacng nuke akwuck lun God. Kut fin wi ekin mwet fwakack se, enenu se meet u pa in suk Leum God na El ac tufwa elakin nusesr in wi eis kalem ke kahs Lal. Ma yohk sripac se u pa, kut in tia sifacna kihnacuk akkuteya ke kahs lun God. Kut in oacyac pac long luti suwos ac paye lun mwet fwakack ke kahs lun God pa in lihpsre ac oacyacpac in readi kahs lun God. Kut fin akos ac moulking akwuck ac koyuck lun God, God El ac tufwa insewowo ke oru wowo lasr.\nPrevPreviousMonday (7/24) SIFAC:”Mwet Sollac Karuhngwacng Ma Sap”\nNextWednesday (7/26) SIFAC:”Mwe Fahk Kuh Lain Israel”Next


BIBLE MUTAL SIE PETER 4\n☰ SIE PETER 4 ◀ ▶\nMoul Su Ekla\n1 Ke sripen Christ el tuh keok ke moul in mano, kowos enenu in oayapa sifacna akkeye kowos tuh nunak lowos in oana nunak lun Christ, tuh kutena mwet su keok ke manol el tia sifil ke oru ma koluk. 2 Ac ingela, moul in mano lowos uh enenu in fal nu ke ma lungse lun God, ac tia nu ke ma lungse lun mwet. 3 Fal tari pacl ma kowos sisla in oru ouiya ma mwet tia lulalfongi God uh oru. Moul lowos tuh som yokna nu ke ouiya fohkfok, lung lun ikwa, nim mwe sruhi, tukeni warongrong in oru ma koluk, kufwen sruhi, ac alu nu ke ma sruloala su sie mwe srungayuk yohk. 4 Ac inge, mwet tia lulalfongi God uh elos lut lah kowos tila welulos ke moul in sununta ac lumah fohkfok meet ah, pwanang elos fahk kas in akkolukye kowos. 5 Tusruktu elos ac fah enenu in sifacna fahkulosyak ye mutun God, su akola in nununku mwet moul ac mwet misa. 6 Pa inge sripen Pweng Wo uh tuh lutiyuk pac nu sin mwet misa uh, aok elos su tuh nununkeyuk ke elos srakna moul, oana ke mwet nukewa nununkeyuk uh. Lutiyuk nu selos tuh in moul in ngun lalos elos fah ku in moul oana ke God El moul.\nMwet Tutafpo Wo Ke Mwe Sang Lun God\n7 Safla lun ma nukewa apkuran me. Ouinge kowos in sifacna liyekowosyang ac ngusrik in nunak lowos, tuh kowos in pre fal. 8 Yohk liki ma nukewa, kowos in lungse sie sin sie ke inse pwaye, mweyen elos su lungse elos akola pacl nukewa in nunak munas ke ma koluk mwet uh oru nu selos.+ 9 Paing sie sin sie nu in lohm suwos ac tia torkaskas. 10 Kais sie suwos eis tari sie mwe sang saok sin God me, na kowos in orekmakin mwe sang lowos in akwoye mwet ngia, oana sie mwet tutafpo wo. 11 Kutena mwet su ku in luti, elan fahkak kas lun God; kutena mwet su kulansap, enenu in oru ke ku su God El sang nu sel, tuh in kaksakinyuk God in ma nukewa ke Christ Jesus, su ma lal wolana ac ku nwe tok ma pahtpat. Amen.\nKeok Ke Sripen Moul In Christian\n12 Mwet kawuk saok luk, nimet kowos lut ke mwe srike upa ma kowos keok kac, oana in sufal in sikyak nu suwos. 13 A kowos in engan lah kowos ipeis ke keok lun Christ, tuh ac fah arulana yohk engan lowos ke wolana lal ac fah akkalemyeyuk. 14 Insewowo nu suwos mwet fin kaskas koluk lain kowos ke sripen kowos fahsr tukun Christ; kalmen ma inge pa Ngun wolana lun God oan fowos. 15 Kutena suwos fin keok, lela in tia ma ke el akmas, ku el pisrapasr, ku el sie mwet kunausla ma sap, ku el sifacna isongol in oru ma kunen mwet ngia. 16 Tusruktu, kowos fin keok mweyen kowos mwet Christian, nimet kowos mwekin kac, a kowos in sang kulo nu sin God lah kowos ekin inen Christ.\n17 Mutawauk tari pacl in nunuku, ac mwet lun God uh pa ac nununkeyuk oemeet uh. Fin mutawauk yorosr, ac mau fuka nu sin mwet su tia lulalfongi ke Pweng Wo sin God uh? 18 Tuh Ma Simusla uh fahk,\n“Upa tuh mwet wo uh in moliyukla;\nNa ac fuka nu sin mwet koluk su selulalfongi God uh?”+\n19 Ouinge, elos su keok mweyen pa inge ma lungse lun God nu selos, fal elos in sukalani in oru ma wo, ac sifacna eiselosyang nu sin God su oralosla ac su liyaung wulela lal in pacl nukewa.\n+ 4:8 Soa 10:12 + 4:18 Soa 11:31


Saturday (7/15) SIFAC:"Jesus El Pahngon Mwet Tuhma Lutlut" - Word Of Knowledge | USA\nSIFAC:”Jesus El Pahngon Mwet Tuhma Lutlut”\nMWE READ: Mark 1:16-20\nMwe read safla se inge sikyak tukun jesus som nu Galilee tukun Satan el srifal. Pa inge pal se el mutaweak in forfor a luti ke peng wo. Ac oayapa pa inge pana pal se John el sruhuh a muta in presin. In pal se inge el mutaweak in oru kulansap lal ke sripen tuku lal finne fuka lupan mwe srike nusel.\nSikyak in mwe read u ke el mutaweak in suli kais sie met tumal lutlut lal. Akosr sin met el srukak inge pa Simon Peter a Andrew met lel a welulang James ac John wen natul Zebedee. Akalamye la pal se el sun met akosr inge kewa elos kahfofo ke patur lalos. Jesus el solalos na elos filia orekma lalos in fasr tokol a wangina akalmyeyac mu elos kisensiuki pang lal ku folokin. Pa inge kuiyen lulalfongi lalos kacl Jesus ku fine Leum God sifana.\nMwe read se inge akalemye ke mutaweakien forfor in luti lun Jesus. Ke kut ekin met lulalfongu msenge Kut etu la fuka tafeyan pal tok ke forfor lal wi met akosr inge nuke safla lalos fin fwalu. Fal in akasmakinyekut la ke Pang lun kulansap ku orekma lun God utuku nusesr enenu in wngin aloloh. Na kut fin ekin tari met kulansap lal kut enenu pac in esam ke kisal Jesus nusel Simon Peter a Andrew in filia mu ma kunasr in patur ema met nuke kulansap u. Ma inge mwe akinsewowo nusesr sifana a yok liki nukewa akinsewowoye God. Pang lun Jesus nsin Met tumal lutlut el kena tu elos in tafema nusesr ac nusesr in tafela nusin met lula ma srakna muta in lngse la ku sona etu ke Peng wo se inge.\nSepe Arthur Kalis\nPrevPreviousFriday (7/14) SIFAC:”Kaiyucki Egypt; Moliyucklac Israel”\nNextMonday (7/17) SIFAC:”Ezekiel, Mwer Utuck Kahs Luhn Leum God”Next


Luo Tokosra 18 - BIBLE MUTAL\nLuo Tokosra 18\n1In yac aktolu ke pacl Hoshea wen natul Elah el tokosra lun Israel, Hezekiah wen natul Ahaz, el tokosrala lun Judah\n2ke el yac longoul limekosr, ac el leum in Jerusalem ke yac longoul eu. Nina kial pa Abijah, acn natul Zechariah.\n3Hezekiah el oru ma su akinsewowoye LEUM GOD, oana ouiya lal Tokosra David, papa matu tumal.\n4El kunausla acn in alu lun mwet pegan, kunausya sru eot, ac pakiya ma sruloala ke god mutan Asherah. El oayapa kotkoteya serpent bronze soko su pangpang Nehushtan ma Moses el tuh orala. Mwet Israel elos srakna akosak mwe keng in akfulatye serpent soko inge nwe in pacl sac.\n5Hezekiah el lulalfongi LEUM GOD lun Israel. Wangin tokosra lun mwet Judah meet lukel ku tok lukel oana el.\n6El inse pwaye nu sin LEUM GOD, ac wangin pacl el tia aksol. El arulana karinganang ma sap nukewa su LEUM GOD El sang nu sel Moses.\n7Ouinge LEUM GOD El welul, ac wo ouiyal in ma nukewa el oru. El tuyak lain Tokosra Fulat lun Assyria, ac tiana eisalang nu sel.\n8El kutangla mwet Philistia ac utyak eisla ma lalos in acn srisrik nwe ke siti lulap, weang acn Gaza ac acn ma raunela.\n9In yac akakosr ke pacl Hezekiah el tokosra — su yac akitkosr ma Hoshea el leumi acn Israel — Tokosra Fulat Shalmaneser lun Assyria el utyak mweuni acn Israel ac kuhlusya Samaria.\n10Ke yac aktolu ma kuhlusyuki acn we, Samaria ikori. Ma inge sikyak ke yac akonkosr ma Hezekiah el tokosra, ac yac akeu ma Hoshea el tokosra.\n11Tokosra Fulat lun Assyria el usla mwet Israel in mwet sruoh in acn Assyria, ac oakiya kutu selos in siti Halah, ac kutu apkuran nu ke Infacl Habor in acn Gozan, ac kutu in siti lun Media.\n12Acn Samaria ikori, mweyen mwet Israel elos tia akos LEUM GOD lalos, a elos kunausla wulela ma El orala yorolos, ac seakos ma sap nukewa ma Moses mwet kulansap lun LEUM GOD el tuh sang nu selos. Elos tiana lungse porongo, ac tiana akos.\n13In yac aksingoul akosr ke Tokosra Hezekiah el leum, Tokosra Fulat Sennacherib lun Assyria el mweuni siti ma potiyukyak lun Judah ac eisla acn inge.\n14Hezekiah el sapla nu sel Sennacherib su muta Lachish, ac fahk, “Tafongla ma nga oru. Nunak munas, tui ac tia mweuniyu, ac nga ac fah akfalye lupa na kom fahk nga in moli.” Ac Tokosra Fulat el topuk mu Hezekiah elan supwala longoul tausin paun in silver ac luo tausin paun in gold.\n15Na Hezekiah el supwala silver nukewa ma oan in Tempul ac ma oan in nien filma saok inkul sin tokosra.\n16El oayapa takusla gold nukewa ma sang yunela srungul ke Tempul, ac gold ma el sifacna sang nawela sukan srungul, ac supwala ma inge nufon nu sel Sennacherib.\n17Na Tokosra Fulat lun Assyria el supwala un mwet mweun na yohk se lal liki acn Lachish nu Jerusalem in tuh mweunel Hezekiah, su kolyuk sin mwet tolu ma fulat emeet sin mwet leum lun mwet mweun lal. Ke elos sun acn Jerusalem elos tui ke innek soko ma mwet owo nuknuk orekma we sisken na laf soko ma use kof ke lulu se ma oan lucng ah.\n18Na elos sapla solal Tokosra Hezekiah ac tolu sin mwet leum lal, ac som in osun nu selos. Elos inge pa Eliakim, wen natul Hilkiah su mwet liyaung inkul sin tokosra; Shebna, mwet sim ke inkul lun tokosra; ac Joah wen natul Asaph, su liyaung ma simusla.\n19Sie sin mwet fulat lun acn Assyria inge fahkang nu selos lah Tokosra Fulat el ke etu lah mea Tokosra Hezekiah el kukin uh.\n20El fahk ouinge, “Ku kom nunku mu kas uh ku in sang lain ku lulap ac pisrla ke mweun? Su kom lulalfongi mu ac kasrekom lain acn Assyria?\n21Kom lulalfongi mu Egypt ac kasrekom, tuh fin ouinge, ac oana ke kom sikalkin loa soko — ac kaptelik twe kanteya poum. Pa ingan luman tokosra Egypt nu sin mwet su tupan kasru sel uh.”\n22Ac mwet leum sac lun Assyria tafwela ac fahk, “Ku kom ac fahk nu sik lah kom ac lulalfongi na LEUM GOD lom an? Nien alu ac loang lun LEUM GOD pa Hezekiah el kunausla ke el tuh fahk nu sin mwet Judah ac Jerusalem elos in alu ke loang se in Jerusalem ah mukena.\n23Nga ac oru sie pwapa nu sum ke inen Tokosra Fulat. Nga ac sot nu sum tausin luo ke horse kom fin ku in konauk pisen mwet ma ac fal in kasrusr fac!\n24Finne mwet ma srik emeet wal la sin mwet leum lun Assyria, kom tia fal in lain, sruk kom lulalfongi mu mwet Egypt ac supwama chariot ac mwet kasrusr fin horse nu sum!\n25Ya kom nunku mu nga mweuni facl sum an ac kunausla sayen kasru sin LEUM GOD? LEUM GOD sifacna El fahk nu sik mu ngan mweuni ac kunausla acn uh.”\n26Na Eliakim, Shebna, ac Joah fahk nu sin mwet leum sac, “Kaskas nu sesr ke kas Aramaic. Kut kalem kac. Nimet kas Hebrew, mweyen mwet nukewa fin pot uh elos lohng pac ma kom fahk an.”\n27Ac el topuk, “Ku komtal nunku mu komtal na ac tokosra mukena pa Tokosra Fulat el supweyume ngan fahk ma inge nu se uh? Mo, nga tuku in fahk pac nu sin mwet ma muta fin pot an, su ac fah kang fohkoltal ac nim kifwaltal, oana komtal.”\n28Na mwet leum se inge tuyak ac sala ke kas Hebrew ac fahk, “Lohng ma Tokosra Fulat lun Assyria el fahk nu sumtal inge.\n29El mu komtal in taran Hezekiah elan tia kiapwekomtalla. Hezekiah el tia ku in molikomtalla.\n30Ac nimet lela elan kifus komtal in filiya lulalfongi lomtal in LEUM GOD, mu El ac molikomtalla ac tulokinya mwet mweun lasr uh in tia sruokya siti sumtal an.\n31Nimet lohng ma Hezekiah el fahk. Tokosra Fulat lun Assyria el sapkin nu sumtal in illa liki siti an ac srasrapo nu sel. Na el ac fah lela tuh kais sie sumtal in mongo ke fokin ima grape lal ac fokinsak fig sunal, ac nim kof ke luf in kof lal sifacna,\n32nwe ke Tokosra Fulat el sifilpa oakikomtal uh in sie facl su apkuran in oana facl sumtal, yen ma oasr ima in grape we in orek wain, ac oasr pac wheat in orek bread — sie facl oasr olive, ac oil in olive ac honey we. Komtal fin oru ma el sapkin inge komtal ac tia misa, a komtal ac moulna. Nimet lela Hezekiah elan kiapwekomtal mu LEUM GOD El ac molikomtalla.\n33Ku oasr god lun kutena facl ma molela facl selos liki Tokosra Fulat lun Assyria?\n34God lun Hamath ac Arpad eltal oasr ya inge? Ac pia god lun Sepharvaim, Hena, ac Ivvah? Ku oasr sie nu molela acn Samaria?\n35Pia pacl ma god lun facl nukewa inge molela facl selos liki Tokosra Fulat lasr uh? Na mea oru komtal nunku mu LEUM GOD El ac ku in molela Jerusalem uh?”\n36Mwet uh mihselik, oana ma Tokosra Hezekiah el tuh fahk nu selos, ac elos tiana fahkla sie kas.\n37Na Eliakim, Shebna, ac Joah eltal asor ac seya nuknuk laltal, ac eltal folokla ac fahkang nu sin tokosra ma mwet leum se lun Assyria el fahk ac.\n< Luo Tokosra 17\nLuo Tokosra 19 >


Kuh se nuh ke Muhtweng - Richard J. Maynes\nSel Elder Richard J. Maynes\nPahkuhk lasr in muhtweng nuh ke sahflah ke ohiyac suwohswohs ac fah oacpacna kuh luhn fahkwack luhlahlfongi lasr ac ke loaliyacn eklac lasr.\nLututacng nuh kwewa ke kuht nguhtwaclihk, kuht liye sie lwen sasuc sesseslah ke ma upac luhn moul uh. Ma upac inge tuhkuh ke ohyiac pucspucs: tikuclkucl ke mahno, fohs ke mani, ma upac inmahsrlon mwet, fohs luhn nuhnak, ac finne tikuclkucl ke luhlahlfongi luhn sie.\nPuhsiacn ma upac kuht sun ke moul inge kuh in ahkwoyeyucklac kuh kuhtangyucklac; ne ohinge, ma sahyac kuh in upac in kahlwem kac ac upac in kuhtangyucklac ac fah wi kuht nuh ke kuht misac. Ke kuht kahkahsrihk in muhtweng ma upac kuht kuh in ahkwoyelah ac ke kuht sikalweni in muhtweng ma upac ma kuht koflah in ahkwoyelah, yohk srihpac kuht in esam lah kuh in nguhn kuht muhsahi fah kahsrwe kuht in muhtweng ma upac nuh kwewa kuht sun ke moul uh.\nTamuhlwel ac tahmtahel, oasr Pahpah luhngse se tuhmwacsr Inkuhsrao suc orwaclah moul lasr fin facluh tuh kuht kais sie in lotwelah ke lesin kuht enenuh in luti in kuh in fal nuh ke moul ma pahtpaht Yohrohl.\nSramsram soko ke moul lal Joseph Smith use sie srihkasrak ke mwe luti se inge. Mwet Pahluh ac kuhtuh mwet weluhl muhta in presin fin acn Liberty, Missouri, ke kuhtuh mahlwem. Ke elos kweok ke iwen kaclpous, Mwet Pahluh Joseph el kwacfe nuh sin Leum ke pruhe puhsisacl lal tuh mwet luhlahlfongi ah in sukohsohklah liki kweok lalos in pacl sac. Leum El topuk in luti Mwet Pahluh Joseph, ac kuht nuh kwewa, lah ma upac kuht puhlakihn, fin kuht kuhtanglah ke muhtweng, ac fah ma ac wo nuh sesr sifacna. Leum El topuk kihsensiyuck lal Joseph ah in fahk muh:\n“Nguhn lal enenuh in sesseslah ke mislac. Mwe lokoalok ac mwe toasr lal fah sahflah ke kihtin pacl na srihsrihk.\n“Ac el fin muhtweng ma nuh kwewa, God El ac fah ahkenganyacl luhng.”1\nPahpah Inkuhsrao El oakiyac fuhfahsryucsr lasr ke moul in mwe srihke se nuh ke ohiyac wowo lasr. Ikacklah nuh sesr kwewana ohiyac wo ac fohkfohk na utuckuh sulaclah suwohs in sulaclah lah piac kac inkacnek kuht ac fahsr kac uh. Oacna ke mwet pahluh Samuel el luti, kuht sukohsohk in sifacna oruh ma nuh sesr, mweyen God El use nuh sesr etwacack ac El oruh kuht in sukohsohk.”2\nPahpah Inkuhsrao El oacyacpac akihlen lah ke srihpen kuht moul in mahno sulaclah lasr uh ac tiac pwacye kuh suwohs pacl nuh kwewa. Mweyen kuht tiac suwohs ac mweyen kuht orwaclah tahfonglac, kuht enenuh kahsruh in fohlohk nuh Yohrohl. Kahsruh enenweyuck inge tuhkuh ke mwe luti, srihkasrak, ac kihsac in iwaclah luhn Jisus Kraist. Kihsac in iwaclah luhn Mwet Lahngo acse molwelah ac engan nuh sesr ke pacl fahsruh ke ip yohk ke auliyak. Fin suwohs ac pwacye auliyak lasr, Iwaclah sac kuh in kahsrwe kuht in eklac nwacsnwacs, ekuhllah ohiyacsr, ac muhtweng kwewa ma upac nuh sesr.\nKuhtanglah el ip yohk se konweyuckyak ke mwe luti luhn Jisus Kraist. Arulacna yohk srihpac mweyen wolacna ke pacl fahsruh lasr uh luhmweyuck nuh ke kuh lasr in muhtweng ke suwohswohs.\nKe 2 Nephi 31 mwet pahluh Nephi el luti kuht lah tukun kuht eis tari akwuck muhtahl ke pacptais ma Jisus El eis ac eis mwe sang luhn Nguhn Muhtahl, kuht enenuh in kwacfeacng nuh met, ipeis ke kahs luhn Kraist, ac moniyuck nuh ke sahflah, Pahpah El fahk tari muh [kuht] ac fah eis moul ma pahtpaht.”3\nOhinge, in kuh in eis mwe sang se ma yohk emet ke mwe insewowo luhn Pahpah tuhmacsr Inkuhsrao, suc moul ma pahtpaht, kuht enenuh in ahksahfyelah orekma enenweyuck ke akwuck na tahfwelah in liyacacng olweacng kac. In kuhtuh pac kahs, kuht enenuh in kuhtanglah ke muhtweng.\nPahkuhk lasr in muhtweng nuh ke sahflah ke ohiyac suwohswohs ac fah oacpacna kuh luhn fahkwack luhlahlfongi lasr ac ke loaliyacn eklac lasr. Ke fahkwack luhlahlfongi lasr uh fokoko ac kuht eklac na pwacye nuh ke wosasuc luhn Jisus Kraist, sulaclah lasr uh fah mokleyuck sin Nguhn Muhtahl, ac fah nuhnak ke Kraist, ac fah ahkkweye luhngse lasr in muhtweng nuh ke sahflah ke ohiyac suwohswohs. Fin fahkwack luhlahlfongi lasr uh muhnahs, ac eklac lasr uh tiac loal, mwe sensen kac uh ac yohk oruh kuht ac srihfeyuck ke facsin kikiacp luhn facluh in sulaclah ma koluk.\nNga luhngse akacsruhi ke sie ma sikyak suc ahkuhtweyac kuh ma enenweyuck in muhtweng ke mahno na kapsruh nuh ke kuh enenweyuck in muhtweng ke Nguhn. Tukun nga fohlohk ke misin luhk ah oasr pacl wo luhk in sritacl pahsket pohl ye mwet kol ac mwet sihm ahkfuhlwactyeyuck se ke sie college fin acn California. Mwet kol sritacl se inge arlac nuhnkuh na pwacye tuhlihk sritacl lal inge in kuh in mahno met liki pacl in muhtwacwacack luhn sritacl inge. Sie sin ahkpah lal met liki na sie sesr kahlyac sie pohl ke acn in ahkpah pa in kahsruhsr cross country ke ohl soko sisken lutlut sac ke kihtin pacl na. Nga esam pacl se emet nga srihke in oruh pactuhn in kahsruhsr se inge ke nga fohlohk ke misin luhk ah: Nga pahngon ngwac misac.\nAc lusen wik ekahsr ke ahkpah upac in kuh in ahksahfyelah kahsruhsr ke pactuhn sac ke lusen pacl ma mwet kol sac el oraclah muh finsrak se. Puhla na wowo se in tiac kuh in kahsruhsr muhkwena ke pactuhn tuhsruhk in oacyacpac lihksrweniyak ke nga apkuhran nuh ke sahflahien lain ah.\nIn suhmaht ke sritacl pahsket pohl, kom enenuh in oruh in fokoko lomom. Mahno fokoko se oasr molo, ac molo sac pa kihsackuhnlah, insacnweacng, ac liyekomyang sifacna. Muhtweng in nguhn oacyacpac tuhkuh ke sie molo. Molo sac pacna: kihsackuhnlah, insacnweacng, ac liyekomyang sifacna.\nFahkwack luhlahlfongi se, oacna monum, enenuh in oakiyac ohiyac se kom fin luhngse muhtweng. Na kuht ac oruh fuhkah fahkwack luhlahlfongi lasr uh in akwuck? Kuht tiac kuh in oraclah mahnosr nuh ke atacn mwet pahsket pohl wowo se ke kuht liye pahsket pohl ke tv muhkwena. Oacpacna, kuht tiac kuh in oruh fahkwack luhlahlfongi lasr in akwuck ke kuht liye jacnuhruhl kanfracns ke tv uh muhkwena. Kuht enenuh in luti ac lotwelah ma yohk srihpac ke wosasuc luhn Jisus Kraist, na kuht enenuh in oruh kuhiyacsr nohfohn in moulkihn. Pa inge ohiyac kuht ac eklac mwet tuhma lutlut luhn Jisus Kraist, ac pa inge ohiyac kuht muhsahi sie fahkwack luhlahlfongi ke muhtweng uh.\nKe kuht puhlakihn ma upac in moul ac luhngse lasr pa in ukwe ohiyac luhn Jisus Kraist, arulacna yohk srihpac in ahkolah ke nguhn. Ke kuht ahkolah ke nguhn kalmac pa kuht ahkyohkyaclihk kuh kuh muhtweng—kuht ac fah puhla ohiyac wo ke nguhn. Kuht ac fah puhla wo na pwacye ke nguhn tuh kuht fah tiac tui in sulaclah ma wo. Kuht fah eklac tiac mukwikwi ke luhngse ac kuh lasr in moulkihn wosasuc. Oacna ke sie mwet sihm lukmac el fahk, “Kom enenuh in eklac yot se ma infacl ah tiac kuh in uslah.”\nKe srihpen kuht puhla ma upac lwen nuhkwewa, arlac yohk srihpac kuht in ahkkweye kuh luhn nguhn in kuht lwen nuh kwewa. Ke kuht muhsahelah kuh luhn nguhn, facsin kikiacp luhn facluh, oacpacna ma upac kuht puhlakihn lwen nuh kwewa, ac fah tiac arlac ahkmuhnahsye kuh lasr in muhtweng ke suwohswohs.\nMwe srihkasrak wowo ke kuh luhn nguhn tuhkuh ke sramsram mahtuh ke sucu lasr sifacna. Inmahsrlon sramsram pucspucs sin mwet mahtuh lasr, kuht ac kuh in konwacack srihkasrak ma fahkwack ohiyac wowo ke muhtweng.\nSie sramsram mahtuh ke sucu luhk ah ahkuhtweyac ip yohk se inge. Pahpah mahtuh tuhmacn pahpah tuhmuhk Joseph Watson Maynes el isuslac ke 1856 fin acn Hall, Yorkshire, England. Sucu lal ah welah Alu uh fin acn England na elos som nuh Salt Lake City. El pahyuckyak sel Emily Keep ke 1883, ac elos eklac ninac ac pahpah tuhmwacn tuhlihk alkosr. Joseph el tuh pahngonyuck in kuhlwacnsap ke misin fohn se ke Jun 1910, ke el yac 53 matwac. Ke kahsruh luhn muhtwacn kiyacl ac tuhlihk alkosr, el fohlohklac nuh ke acn sel England in kuhlwacnsap ke misin lal.\nTukun el kuhlwacnsap arlac fokoko ke apkuhran in yac luo, el kahsruhsr ke pacskuhl nahtuhl wi mwet se weluhl nuh ke toeni luhn Sacnri Skul fin acn Gloucester, England, ke wil nahtuhl ah fokwelihk. El srolah liki pacskuhl nahtuhl ah in liye lah luhpahkah ma muhsahllah. Ke el liye lah upac ma muhsahllah ac paht kuhtuh in oreklac, el fahk mwet se weluhl ah in som muhtwacwacack oruh Alu ah ac el ac fah som kihtin pacl. Ke na pacl se el fahk ma inge tari, el puhtatlac nuh in fohk ah. El misac ke kihtin pacl ah ke sie heart attack.\nJoseph Watson Maynes el tiacna sifil liye muhtwacn kiacl ac tuhlihk alkosr nahtuhl ke moul se inge. Elos tuh fohlohkuhnlah mahnol ac oruh alu in mas lal ke Waterloo Assembly Hall mahtuh sac. Sramsram se tuh oreklac sel Elder Anthony W. Ivins ke U luhn Mwet Sap Singucul Luo luti kuht sie lesin yohk srihpac ke moul, misac, ac muhtweng. “Pa inge ma wosasuc el use nuh sesr—tiac mwe lain misac, tuhsruhk kuhtanglah fac ke finsrak ma oasr yohrohsr ke sifilpac moulyak wolacna. … Sikyak nuh sel [Joseph Maynes]. … Use nuh sesr mwe ahkengan, puhla wo, ac engan, in etuh lah mwet fihliyac moul lalos ke suwohswohs, ke luhlahlfongi, pwacye nuh ke luhlalfongi.”4\nSramsram soko luhn sucu luhk inge mokleyuc in srihke kuhiyuck nohfohn in ukwe srihkasrak ke muhtweng ac kuh luhn nguhn sruhmuhnyuck sin pahpah mahtuh tuhmacn pahpah tuhmuhk ah. Nga oacyacpac mokleyuck ke luhlahlfongi luhn muhtwacn kiyacl, Emily, suc moul lal tukun misac lal Joseph ah pwacye lah arlac toasrlacna. Fahkwack luhlahlfongi lal fokoko ac eklac lal fohnlah ke el sislah lusen moul lal in pwacye nuh ke luhlahlfongi ke el muhkwena kahsruh tuhlihk alkosr nahtuhl.\nMwet Sap Paul el fahk, “Lwelah kuht in fihliyac nuh sahyac ma toasr nuh kwewa, ac ma koluk suc fihsrwacsr in ahkkolukye kuht, ac lwelah kuht in kahsruhsr ke muhtweng akuhtuhn se oakiyucki nuh sesr.”5 Akuhtuhn se ma fihliyucki nuh ye muhtahsr fin facluh se inge el kahsruhsr loeloes ma srihke muhtweng luhn mwet kahsruhsr inge sesseslah ke mwe tikuclkucl. Mwe tikuclkucl ke kahsruhsr se inge pa ma upac kuht puhla ke lwen nuh kwewa kuht tuhkahkwek. Kuht oasr facluh in kahsruhsr ke akuhtuhn se inge, in orekmakihn sulaclah nwacsnwacs, ac in sulaclah inmahsrlon wo ac koluk. Fin kuh in ahkfuhlwactyeyuck ac ahksahfyelah kahsruhsr sac ac fohlohklac nuh yurin Pahpah tuhmwacsr Inkuhsrao, kuht ac enenuh in moli molin kihsackuhnlah, oaru , ac liyekomyang sifacna. Kuht enenuh in sroacng nuh ke ohiyac luhn nguhn. Kuht enenuh in ahkyohkye kuh ke nguhn. Kuht enenuh fahkwack luhlahlfongi fokoko ma ac kohllah nuh ke eklac, ac sahflahiyac kuht fah konwacack mislac in kuht ac kuh ma enenweyuck in muhtweng kuhtwena ma upac ma kuht sun.\nNa oacna sie ma upac tuhkuh nuh sum ke kais sie lututwacng, esam—ke kuh luhn nguhn kom kapkapwack, weacng kahsruh luhn Leum, ke sahflahiyacn kahsruhsr sac kom ac fah kuh in engan ke fuhrkihn lah Mwet Sap Paul el ahkuhtweyac ke el fahk:\n“Tuh nga ahkolah in kihsackihnyuck, ac pacl in som luhk apkuhran.\n“Nga mweuni sie mweun wowo, nga ahksahfyelah ma kunuck, nga liyacacng luhlahlfongi:\n“Muhtwacwacack inge oasr susu luhn suwohswohs ahkolah saneyuc, suc Leum, mwet nuhnuhnkuh suwohs, fah use nuh sihk ke lwen sahflah.”6\nNga fahkwack luhlahlfongi luhk ac mwe loh luhk ke ma pwacye luhn sie Pahpah Inkuhsrao suc luhngse ac plwacn wolacna luhn engan ma pahtpaht Lal, suc uskuhtme ke pacl se inge nuh facluh. Lwelah Nguhn luhn Leum in mokle kuht nuh kwewa in muhsahikuht sifacna ke kuh in muhtweng. Ke inen Jisus Kraist, amen.\n1. Liye Doctrine and Covenants 121:7–8. 2. Liye Helaman 14:30. 3. Liye 2 Nephi 31:20. 4. Anthony W. Ivins, sramsram ke alu in mas lal Joseph Watson Maynes (ma suhmuhslah ke moul luhn sucu Maynes). 5. Mwet Hibru 12:1. 6. 2 Timote 4:6–8. Ma se metMa se tohkoh an\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFosun ChuukFrançaisGagana SamoaHmoobHrvatskiÍslenskaItalianoKahs KosraeKahs KosraeKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtTürkçeVosa vakavitiΕλληνικάБългарскиҚазақМонголРусскийСрпскиУкраїнськаქართულიՀայերենالعربيةአማርኛภาษาไทยພາສາລາວភាសាខ្មែរ한국어中文國語廣東話日本語


BIBLE MUTAL LUO SAMUEL 12\n☰ LUO SAMUEL 12 ◀ ▶\nSramsram Lal Nathan Ac Auliyak Lal David\n1 LEUM GOD El supwalla mwet palu Nathan nu yorol David. Na Nathan el som ac fahk nu sel, “Oasr mwet luo muta in siti sefanna. Sie seltal kasrup, a ma se ngia sukasrup.+ 2 Mwet se ma kasrup ah, pukanten sheep ac cow natul, 3 a mwet se ma sukasrup ah, sheep fusr sokofanna natul, ma el tuh molela. El karinganang sheep fusr soko ah in lohm sel sifacna, ac el wi na tulik natul ah kapak. Mukul sac el kital ke mongo nal sifacna, ac sang el nimnim ke cup na lal, ac el muta sruokol finyepal. El oakoaki sheep fusr soko ah oana in tulik mutan se natul. 4 Sie len ah mwet fufahsryesr se tuku nu in lohm sin mwet kasrup sac. Na mwet kasrup sac tia lungse uniya soko sin kosro natul ah in orala sie mongo ah nal, a el usla sheep fusr soko nutin mwet sukasrup sac ac sang orala mongo se nu sin mwet mutwata se lal ah.”\n5 David el arulana kasrkusrak sin mwet kasrup sac, ac fahk, “Nga fulahk Inen LEUM GOD moul, lah fal na mwet se ma orala ma se inge in misa! 6 Ke sripen lumah na sulallal se el oru ingan, el enenu na elan akfalye molin ma el eisla pacl akosr yohk liki!”\n7 Nathan el fahk nu sel David, “Kom pa mwet sac! Na pa inge ma LEUM GOD lun Israel El fahk: ‘Nga oru tuh kom in tokosra lun Israel, ac nga molikomla lukel Saul. 8 Nga sot tokosrai lal ac mutan kial nu sum, ac nga oru tuh kom in tokosra lun Israel ac Judah. Funu sufalla ma inge, nga lukun sot pacl luo yohk liki na. 9 Na efu kom ku seakos ma nga sapkin uh? Efu kom ku oru ma koluk se inge? Kom oru Uriah elan anwuki ke mweun ah — kom lela tuh mwet Ammon ah in unilya, na kom eisla mutan kial ah! 10 Inge, in fwil nukewa tok uh, kutu sin tulik nutum uh ac fah misa ke ouiyen misa na keok mweyen kom tuh seakosyu ac eisla mutan kial Uriah ah. 11 Nga fulahk nu sum lah nga ac oru tuh sie mwet in sou lom sifacna in pwanma mwe tukulkul nu fom. Kom ac fah liye ke nga ac eisla mutan kiom an ac sang nu sin sie pacna mukul, ac el ac fah oan yorolos ye mutun mwet uh.+ 12 Kom tuh oru ma koluk yen lukma, a nga ac fah oru tuh ma inge in sikyak yen na kalem, tuh mwet Israel nukewa in liye.’ ”\n13 David el fahk, “Nga orekma koluk lain LEUM GOD.”\nAc Nathan el fahk, “LEUM GOD El nunak munas nu sum. Kom ac tia misa. 14 Tusruktu, ke sripen kom tuh arulana pilesru LEUM GOD ac oru ma inge uh, tulik se nutum inge ac misa.” 15 Na Nathan el som nu lohm sel ah.\nMisa Wen Se Natul David\nLEUM GOD El oru tuh tulik se mutan kial Uriah ah oswela nu sel David in arulana mas. 16 David el pre nu sin God tulik sac in kwela. El tiana lungse mongo, ac fong nukewa el ac utyak nu infukil sel ac motullana in fohk uh. 17 Mwet pwapa fulat lal ac som nu yorol ac srike in oru elan tukakek tuh el srangesr, ac el tia pac lungse mongo yorolos. 18 Wik se tok ah tulik sac misa, ac mwet pwapa lal ah sangeng in fahk nu sel. Elos mu, “Ke pacl se tulik sac srakna moul, David el tia lungse topuk kut ke kut kaskas nu sel uh. Kut ac fahk fuka lah tulik se natul ah misa? Kut sensen el ac oru sie ma upa nu sel sifacna!”\n19 Ke David el liye lah elos mahma nu sin sie sin sie, el akilen lah tulik sac misa. Na el siyuk selos, “Ku tulik sac misa?”\nAc elos fahk, “Aok, el misa.”\n20 David el tukakek liki infohk uh, ac el yihla, ayaolla, ac kawia sifal. Na el som nu in lohm sin LEUM GOD ac alu. Ke el folokla nu lohm sel ah, el siyukyuk mongo, ac pacl se na itukyang nu sel el mutawauk mongo. 21 Mwet pwapa lal ah fahk nu sel, “Kut tiana kalem ke ma kom oru inge. Ke tulik sac srakna moul ah, kom tung kacl ac srunga mongo. Na inge el tufahna misa a kom tukakek ac mongo!”\n22 David el topuk ac fahk, “Aok, nga tuh lalo ac tung ke tulik sac srakna moul. Nga tuh nunku mu sahp LEUM GOD El ac pakoten nu sik, ac tia lela tulik sac in misa. 23 A inge, ke el misa tari, efu ku ngan lalo? Ya nga ku in folokonma tulik sac elan moulyak? Sie len nga ac fah som nu yen el oasr we, tuh el tia ku in foloko nu yuruk.”\nSolomon El Isusla\n24 Na David el akpwaryal Bathsheba, mutan kial, ac el oan yorol, na mutan sac el oswela sie wen, ac David el sang inel Solomon. LEUM GOD El lungse tulik mukul sac, 25 ac El sapkin nu sel Nathan, mwet palu, elan sang inen tulik mukul sac Jedidiah,* mweyen LEUM GOD El lungse el.\nDavid El Sruokya Acn Rabbah\n(Sie Chronicle 20:1–3)\n26 In pacl se inge Joab el srakna mweun lain acn Rabbah, su siti fulat lun acn Ammon, ac el apkuran in sruokya. 27 El supwala mwet utuk kas in tuh fahk nu sel David, “Nga utyak ac mweuni acn Rabbah, ac nga sruokya tari acn se kof lalos ah tuku we me. 28 Inge kom orani mwet mweun lula lom an, ac fahsru nu Rabbah, kom in sifacna sruokya siti uh. Nga tia lungse in fwack mu nga pa eisla uh.” 29 Ouinge David el orani mwet mweun lal ac som nu Rabbah. El mweuni acn we ac kutangla. 30 David el eisla tefuro gold se liki sifen ma sruloala se pangpang Molech, god lun mwet Ammon. Toasriyen tefuro sac akuran paun itngoul limekosr. Oasr sie eot saok kac, su David el eisla sang nu ke tefuro lal sifacna. El oayapa usla ma wap pukanten liki siti sac. 31 El sap mwet we ah in fahsr orekma ke tahta, ac mwe pukpuk osra, oayapa tuhla osra, ac el akkohsyelos in orek brick. El oayapa oru lumah se inge nu sin mwet in siti srisrik nukewa in acn Ammon. Na el, ac mwet lal ah, folokla nu Jerusalem.\n+ 12:1 Psa 51: Sifac uh + 12:11 12:11–12; 2 Sam 16:22 * 12:25 Jedidiah: kalmen ine se inge in kas Hebrew pa “el su LEUM GOD El lungse”.


Luo Tokosra 16 - BIBLE MUTAL\nLuo Tokosra 16\n1In yac aksingoul itkosr ke pacl Tokosra Pekah wen natul Remaliah, el leum in Israel, Ahaz wen natul Jotham, el tokosrala lun Judah\n2ke el yac longoul, ac el leum in Jerusalem ke yac singoul onkosr. El tiana fahsr tukun srikasrak wo lun Tokosra David papa matu tumal, a el fahsr tukun ma su tia akinsewowoye LEUM GOD lal,\n3ac el fahsr tukun ouiya koluk ma tokosra Israel elos oru. El sifacna kisakunla pac wen se natul in mwe kisa firir nu sin ma sruloala, ac etai lumah koluk lun mwet su LEUM GOD El tuh lusla liki acn inge ke pacl se mwet Israel elos utyak nu we.\n4Ahaz el orek kisa ac akosak mwe keng ke nien alu lun mwet pegan, su oan fin inging uh ac ye sak lul nukewa.\n5Tokosra Resin lun Syria ac Tokosra Pekah lun Israel eltal mweuni acn Jerusalem, ac kuhlusya acn we, tuh tiana ku in kutangulla Ahaz.\n6(In pacl sac pacna tokosra lun Edom el sifilpa eisla siti Elath, ac lusla mwet Judea su muta we. Mwet Edom elos oakwuki in siti Elath ac elos srakna muta we.)\n7Ahaz el supwala mwet nu yorol Tiglath Pileser, Tokosra Fulat lun Assyria, ac fahk kas inge: “Nga mwet kulansap oaru lom. Fahsru moliyula liki tokosra lun Syria ac Israel su mweun lainyu.”\n8Ahaz el eis gold ac silver liki Tempul ac liki nien fil mwe kasrup inkul sin tokosra, ac supwala in mwe lung nu sin Tokosra Fulat sac.\n9Tiglath Pileser el illa wi mwet mweun lal in oana siyuk lal Ahaz. El mweuni ac sruokya acn Damascus, na el unilya Tokosra Rezin, ac usla mwet Damascus nu Kir in mwet sruoh we.\n10Ke Tokosra Ahaz el som nu Damascus in osun nu sel Tokosra Fulat Tiglath Pileser, el tuh liye loang se we, na el sruloala luman loang se inge, ac srikeya ip srisrik nukewa kac, ac supwala nu sel Uriah, mwet tol.\n11Ouinge Uriah el musaela sie loang oana luman loang sac, ac aksafyela meet liki Ahaz el foloko.\n12Ke Ahaz el foloko liki acn Damascus el liye lah loang sac safla tari,\n13na el esukak mwe kisa firir ac mwe kisa wheat fin loang sac, ac el okoaung pac mwe kisa wain oayapa srah ke mwe kisa in akinsewowo nu fac.\n14Loang bronze se ma kisakinyukla tari nu sin LEUM GOD ah oan inmasrlon loang sasu sac ac Tempul. Ouinge Ahaz el moklela nu layen epang in loang sasu se lal ah.\n15Na el sapkin nu sel Uriah ac fahk, “Orekmakin loang lulap se luk inge in orek mwe kisa firir ke lotutang, ac mwe kisa wheat ke ekela, oayapa nu ke mwe kisa firir ac mwe kisa wheat lun tokosra ac lun mwet uh, ac nu ke mwe kisa wain. Okoaung srahn kosro kisakinyukla nukewa nu fac. Tusruktu likiya loang bronze sac ngan orekmakin nu ke alyalu luk sifacna.”\n16Na Uriah el oru oana ma tokosra el sapkin.\n17Tokosra Ahaz el tuleya mwe wiwa ma orekla ke bronze su orekmakinyuk in Tempul, ac eisla pesin nukewa ma oan fac. El oayapa eisla tacng bronze se ma oan fintukun cow mukul bronze singoul lukwa, ac oakiya fin pwelung se orekla ke eot.\n18In akinsewowoye Tokosra Fulat lun Assyria, Ahaz el oayapa moklela nien tu se ma oan in Tempul su ma nu ke tron lun tokosra, ac kaliya nien utyak se lal tokosra nu in Tempul.\n19Ma nukewa saya ma Tokosra Ahaz el orala, simla oasr in Sramsram Matu Ke Tokosra Lun Judah.\n20Ahaz el misa ac pukpuki inkulyuk lun tokosra in Siti sel David, ac Hezekiah wen natul, el aolul in tokosra.\n< Luo Tokosra 15\nLuo Tokosra 17 >


BIBLE MUTAL LUO SAMUEL 8\n☰ LUO SAMUEL 8 ◀ ▶\nKutangla Lal David Ke Mweun\n(Sie Chronicle 18:1–17)\n1 In kutu pacl tok, Tokosra David el sifilpa mweuni mwet Philistia, ac kutangulosla ac aksafyela ku lalos fin facl sac.\n2 Na el kutangla pac mwet Moab. El sap mwet kapir nukewa in ona infohk ah, na inmasrlon mwet tolu nukewa, el uniya luo selos. Ouinge mwet Moab elos mutawauk in orekma nu sel ac sang takma nu sel.\n3 Na el sifilpa kutangulla Hadadezer, wen natul Rehob. Hadadezer el tokosra lun Zobah, sie ipin acn lun Syria, ac in pacl se inge el fahsr in tuh sifilpa folokonak ku lal fin facl se su oan tafunyen lucng ke Infacl Euphrates. 4 David el sruokya foko singoul itkosr sin mwet kasrusr fin horse lal Hadadezer, ac longoul tausin sin mwet mweun su fahsr na. El sruokya pisen horse fal nu ke chariot siofok, ac horse nukewa saya el kunausla nialos.\n5 Ke mwet Syria in acn Damascus elos supwala un mwet mweun in kasrel Tokosra Hadadezer, David el mweunelos ac uniya mwet longoul luo tausin. 6 Na el oakiya acn in muta lun mwet mweun lal in acn selos, ac mwet Syria elos mutawauk in orekma nu sel ac sang takma nu sel. LEUM GOD El oru tuh David elan kutangla yen nukewa. 7 David el eisla mwe loang gold liki poun mwet fulat lal Hadadezer, ac el us ma inge nu Jerusalem. 8 El oayapa eisla ma puspis su ma orekla ke osra bronze liki acn Betah ac Berothai, siti su Hadadezer el leum fac.\n9 Tokosra Toi lun Hamath el lohng lah David el kutangla mwet mweun nukewa lal Hadadezer. 10 Ouinge el supwalla Joram wen natul, in paingul Tokosra David ac kaksakunul ke kutangla lal facl Hadadezer, su Toi el tuh lain pacl puspis. Joram el us mwe lung nu sel David ma orekla ke gold, silver ac bronze. 11 David el srela ma inge tuh in orekmakinyuk ke pacl in alu mukena, weang pac gold ac silver ma el tuh sruokya liki mutunfacl el kutangla inge: 12 Edom, Moab, Ammon, Philistia, ac Amalek, weang pac kutu ma wap el tuh eisla sel Hadadezer.\n13 Sifilpa yokelik pwengpeng lal David ke el foloko tukun el uniya singoul oalkosr tausin mwet Edom ke Infahlfal Sohl.+ 14 El oakiya acn in muta lun mwet mweun in acn Edom nufon, na mwet we elos ma lac lal. LEUM GOD El oru tuh David elan kutangla yen nukewa.\n15 David el leum fin acn Israel nufon, ac el arulana karinganang tuh ma orek nu sin mwet lal in fahsr fal ac suwohs pacl nukewa. 16 Joab, su nina kial pa Zeruiah, el pa captain lun un mwet mweun. Jehoshaphat wen natul Ahilud, pa karinganang ma simla. 17 Zadok wen natul Ahitub, ac Ahimelech wen natul Abiathar, eltal mwet tol. Seraiah el mwet sim inkul lun tokosra. 18 Benaiah wen natul Jehoiada, pa liyaung un mwet mweun su karinganul David sifacna. Ac wen natul David elos mwet tol.\n+ 8:13 Psa 60: Sifac uh


BIBLE MUTAL EXODUS 2\nMoses El Isusla\n1 Ke pacl se inge sie mukul ke sruf lal Levi el payukyak sin sie mutan in sruf sacna, 2 ac mutan sac el oswela tulik mukul se. Ke el liye lah tulik na wowo se, el okanulla malem tolu. Orek 7:20; Heb 11:23 3 Na ke el tia ku in sifil okanulla, el orala fotoh se ke ah, na el itangla ke mwe fulful in tia wohn. El filiya tulik sac loac ac usla filiya inmasrlon ah sisken infacl uh. 4 Tulik mutan se wien tulik sac el tu loes kutu lukel in liye lah mea ac sikyak nu sel.\n5 Na acn se natul tokosra tufoki in yihyih ke infacl soko ah, ac mutan kulansap lal tuelik sisken infacl ah. Na el liyauk fotoh sac inmasrlon ac ah, ac el sap sie mutan kulansap lal in som use. 6 Fisrak sac ikasla ac liyauk tulik mukul srisrik se. Tulik sac tung, na el pakomutal ac fahk, “Tulik srisrik Hebrew se pa nge.”\n7 Na tulik mutan se wien tulik sac siyuk, “Mea, nga ac tia som konauk sie mutan Hebrew ah in katiti tulik se inge?”\n8 El topuk, “Wona.” Ouinge tulik mutan sac som solama nina na kien tulik sac. 9 Fisrak sac fahk nu sin nina sac, “Eis tulik se inge ac liyalang, ac nga fah moli nu sum.” Ouinge el us tulik sac ac liyalang. 10 Tok, ke tulik sac matula, nina sac el usalla nu yurin acn natul tokosra, su nutella oana ma na natul. El fahk mu, “Nga fah sang inel ‘Moses’* Moses: fahkyen ine se inge fototo nu ke “olak” in kas Hebrew. mweyen nga ololak liki inkof uh.” Orek 7:21\nMoses El Kaingla Nu Midian\n11 Ke Moses el matula, el som mutwata yurin mwet lal mwet Hebrew, ac el liye lupan orekma upa ma itukyang elos in oru. El liye pac ke sie mwet Egypt el uni sie mwet Hebrew wial ah. Heb 11:24 2:11–14 Orek 7:23–28 12 Moses el ngetot ngetma in suk lah oasr mwet liyal, na ke wangin, el uniya mwet Egypt sac ac pikinya manol in puk uh. 13 Len tok ah, el folokla ac liye ke sie mwet Hebrew uni sie pac. Na Moses el fahk nu sel, “Efu kom ku uni mwet Hebrew wiom?”\n14 Mwet sac topuk ac fahk, “Su oru tuh kom in mwet leum ac mwet nununku facsr? Mea, kom ac uniyuwi oana ke kom uniya mwet Egypt sac?” Ke Moses el akilen lah mwet uh etu tari ma se el orala, na el sangeng. 15 Ke pacl se tokosra el lohngak, el suk in unilya Moses. Tusruktu Moses el kaingla ac som muta in acn Midian. Orek 7:29; Heb 11:27\nSie len ah, ke Moses el muta pe lufin kof se, 16 na acn itkosr natul Jethro, mwet tol lun Midian, tuku in ut kof ac oayapa nwek mwe nim kof nimen sheep ac nani nutin papa tumaltal ah. 17 Na oasr kutu mwet liyaung sheep ac nani tuku lusak acn natul Jethro ah. Moses el tuyak ac kasru acn ekasr ah, ac el sang kof nimen kosro nutin papa tumaltal ah. 18 Ke elos folokla nu yurin papa sac,† papa sac: sie pac ine ke Jethro pa Reuel. el siyuk selos, “Komtak ku sa folok misenge?”\n19 Elos topuk, “Mwet Egypt se kasrekut ke kutu pac mwet liyaung sheep aklokoalokye kut, ac el oayapa ut kof lasr ac kiteya pac kosro natusr ah.”\n20 El siyuk seltal, “El aya? Komtal ku tia usalu? Fahla solalma elan wi kut mongo.”\n21 Ouinge Moses el sulela elan mutana we. Na Jethro el esalang Zipporah, acn natul, in mutan kial. 22 Zipporah el oswela wen se, ac Moses el fahk, “Nga mwetsac se nu fin facl se inge, ouinge nga fah sang inel Gershom.”‡ Gershom: fahkyen ine se inge fototo nu ke fahkyen “mwetsac” in kas Hebrew.\n23 Tukun yac pus, tokosra lun acn Egypt el misa, tusruktu mwet Israel srakna yohk akkohs nu selos, ac elos sasaolana ke orekma upa lalos. Elos wowoyak ac suk kasru sin God. 24 Ac God El lohng pusren sasao lalos ac El esam wuleang lal yorol Abraham, Isaac, ac Jacob. Gen 15:13–14 25 El liye ac etu ouiyen keok lun mwet Israel, ac El kena kasrelos.\n2:2 Orek 7:20; Heb 11:23\n*2:10 Moses: fahkyen ine se inge fototo nu ke “olak” in kas Hebrew.\n2:10 Orek 7:21\n2:11 Heb 11:24\n2:11 2:11–14 Orek 7:23–28\n2:15 Orek 7:29; Heb 11:27\n†2:18 papa sac: sie pac ine ke Jethro pa Reuel.\n‡2:22 Gershom: fahkyen ine se inge fototo nu ke fahkyen “mwetsac” in kas Hebrew.\n2:24 Gen 15:13–14


Mihsenge kuht sukkuhtyak sifacna ke sie pac mweun. Ma inge tiac sie mweun ke kuhfwen mweun. Ma ke nuhnak, kahs, ac orekma. Ma ke mweun ke ma koluk, ac yohk na kuht enenuh in ahkacsmakihnyeyuck ke masap uh. Sriyucklac luhn alu uh liki government uh eklac oacna in ma pah se, ac ma pucspucs ke luhlahlfongi ac mukwikwi luhn ma inge lain ma tuh ak


Akwuck nuh kwewa suli kuht in ahkyohkye luhlahlfongi lasr ke Jisus Kraist ac in oruh ac karihngihn olweacng yurin God. Ke kuht karihngihn olweacng muhtahl inge, kuh eis kuh ac mwe insewowo luhn pristut uh.\nKuht puhla kuh se inge luhn pristut ke moul lasr ac liye ke mempucr luhn alu suc karihngihn olweacng lalos. Kuht liye ke mempucr sasuc ke elos tuhkuh liki kof luhn pacptais ac puhla nuhnak muhnahsyeyuck ac nwacsnwacs. Kuht liye tuhlihk nahtuhsr ac mwet fuhsr ke elos kuh in puhla pihrihkyuck ac kolyuck sin Nguhn Muhtahl. Kuht liye akwuck luhn tempuhl oacna kahlwem se luhn kuh ac kahlwem luhn mukul ac muhtwacn suwohswohs fin facluh nohfohn.\nKe mahlwem tari ah nga liye siyacnyacn fuhsr se eis kuh yohk ke olwelah luhn sil ke tempuhl tukun ahwowo mukul nahtuhlos isuslac ac moul ke wik sefanna. Nuh ke akwuck luhn pristut, siyacnyacn fuhsr ac kuht nuh kwewa eis ahkkweyeyuck, kuh, loango, mihslac, ac olwelah ma pahtpaht.5\nMa Kuht Etuh ke Pristut\nSahp kuhtuh siyuck ke kena lalos, “Fin kuh ac mwe insewowo luhn pristut oasr nuh sin mwet nuh kwewa, efuh akwuck luhn pristut ahkkweyelah sin mukul uh?”\nKe lihpufacn se siyuck Nephi el fin etuh ke mukwikwi luhn Go


BIBLE MUTAL EZRA 1\nTukakinyen Book Lal EZRA\nBook lal Ezra tafwela sramsram ke book in Chronicle luo. Book se inge aketeya ke folok lun kutu sin mwet Jew su muta in sruoh liki acn Babylon, ac ma elos oru in sifil folokonak ouiyen moul ac alu lalos in acn Jerusalem. Akkalemyeyen ma inge pa takla inge: (1) Fwil se meet sin mwet sruoh ma foloko liki Babylonia ke sap lal Cyrus, tokosra fulat lun Persia. (2) Tempul sifilpa musaiyuk ac kisakinyukla, ac mwet uh sifilpa alu nu sin God in acn Jerusalem. (3) Tukun yac pus, sie pac fwilin mwet Jew elos folok nu Jerusalem ye kolyuk lal Ezra, sie mwet su arulana etu Ma Sap lun God, ac el kasru mwet uh in aksasuye ouiyen alu lalos oayapa moul in sie sin sie lalos tuh moul in ngun lalos, su mwe usru saok lun mwet Israel, in tia wanginla.\nFolok se meet liki sruoh 1:1—2:70\nTempul sifil musaiyuk ac kisala 3:1—6:22\nEzra el foloko wi kutu pac sin mwet sruoh 7:1—10:44\nCyrus El Sapkin Mwet Jew In Folok\n1 In yac se meet ke Tokosra Cyrus lun Persia el mutawauk in tokosra fulat,* tokosra fulat: Tokosra Cyrus lun Persia el kutangla siti Babylon ke 539 B. C., ouinge el tokosra fulat fin acn Babylonia nufon. LEUM GOD El oru tuh kas ma El tuh fahk nu sel mwet palu Jeremiah in akpwayeyuk. El aknunakyal Cyrus elan simusla sie ma sap ac supwalik tuh in ritiyuk akyokye yen nukewa in tokosrai lal: Jer 25:11; 29:10\n2 “Pa inge sap soko lal Cyrus, Tokosra Fulat lun Persia. LEUM GOD lun Kusrao El orala tuh nga in leumi faclu nufon, ac El se nu sik in musai sie tempul nu sel in Jerusalem in acn Judah. Isa 44:28\n3 Lela God Elan wi kowos nukewa su mwet lal. Kowos som nu Jerusalem ac sifil musaela Tempul lun LEUM GOD, su God lun Israel, aok God su mwet uh alu nu se in Jerusalem.\n4 Kutena mwet lal su muta in sruoh fin enenu kasru nu ke folok, mwet tulan lalos in kasrelos ke silver, gold, mwe mongo ac nuknuk, kosro in utuk ma lalos, oayapa mwe lung tuh in mwe sang lalos in Tempul lun God in acn Jerusalem.”\n5 Na sifen sou in sruf lun Judah ac sruf lun Benjamin, oayapa mwet tol ac mwet Levi, ac elos nukewa saya su God El purakak nunak lalos, elos akola in som ac sifil musaela Tempul lun LEUM GOD in Jerusalem. 6 Mwet tulan lalos nukewa kasrelos ac sang ma puspis nu selos: ahlu silver, gold, mwe mongo ac nuknuk, kosro in utuk ma lalos, kutu pac ma saok, oayapa mwe sang nu ke Tempul.\n7 Tokosra Fulat Cyrus el folokonang nu selos ahlu ac cup ma Tokosra Nebuchadnezzar el tuh usla liki Tempul in Jerusalem ac likiya in tempul lun god lal. 8 El sang ma inge nu sel Mithredath, mwet karingin mwe kasrup lun mwet Israel, na Mithredath el oakla ac simusla pisen kais sie ma, ac sang nu sel Sheshbazzar, governor lun Judah. 9 Pa inge koanon oaoa sac:\nahlu gold mwe neinyuk mwe sang 30\nahlu silver mwe neinyuk mwe sang 1,000\nahlu saya 29 10\nahlu gold srisrik 30\nahlu silver srisrik 410\nahlu saya 1,000\n11 Ma inge nukewa toeni orala 5,400 ahlu gold ac silver ac kutu pac ma saya ma Sheshbazzar el us ke el ac mwet sruoh wial elos illa liki Babylon ac som nu Jerusalem.\n*1:1 tokosra fulat: Tokosra Cyrus lun Persia el kutangla siti Babylon ke 539 B. C., ouinge el tokosra fulat fin acn Babylonia nufon.


Fohlohk nuh ke moul se met ingacn, kom etuh na pwacye lah God El oasr ke srihpen kom liyacl ac lohnguhl. Kom etwacl Jisus Kraist, suc ac muh Lahm luhn God. Kom luhlahlfongel. Ac kom etuh lah acn kom ke som nuh we an tiac pa in muhta acn wolacna ke lohm ke moul kawihl sum. Finne kom luhngse acn ma pahtpaht sacn, kom etuh lah kom kena ac enenuh in som nuh ke sie fuhfahsryucsr. Kom ac som liki poun Pahpah tomom, pahselah mwe lihsrlihsr in muhlkuhnlah, eis sie mahno, ac luti ac puhlakihn ma suc finsrak in kahsre kom in kap


Sunday (12/4) Sifac: Isusla Luhn Jesus Fwackyak Meet - Word Of Knowledge | USA\nSifac: Isusla Luhn Jesus Fwackyak Meet\nMwe Read: Luke 1: 26-38\nKutu Book in Ma Sumusla ma fahkack ke Isusla lun Jesus pa ke Isaiah 11: 1-10, ac Jeremiah 23:5. Ma sumusla inge fahkak kalem ke tuku lun sie Tokosra suc ac tuku ke fihlin tulik natul David.\nNa Oana ke Luke el srumun uh, el kalweni in fahkak ke isusla lun Jesus. Mwe read uh fahk pac ke sulkakinyn tuku se inge lah lupufan se lun God wi sulkakin. Ahkalemye pac lah sie ohiya na usrnguk pa fahk ke isusla se inge. Sie mutan virgin pa ac oswella uh, su eklac liki na ohiyen isus ma mwet uh etu kac uh. Mwe read uh akkalemye pac lah mutan fusr se inge sie mutacn pusisal ac ohi sin God. Fwackyang pa insewowo nu sin mutan fusr se inge lah in el pa nina kien Messiah se inge uh.\nOana kalem uh, mwe lutlut se inge finne mah, kuh kalweniyuk na ke pulan pacl se inge ke yac uh, tu yok sripac kut in wi pac fahk kulo kac. Kalem lungse paye lun God nu sin mwet nukwewa fin faclu. Paye kut tiana fal in eis molela se inge sin God, a kena sripen lungse pwacye lun God nu sesr mwetu, El supama Wen natul in tu misac ke ma koluk lasr uh. Su kuht uh, ku Wen nutin God in tuku misac in elah ma koluk lasr uh.\nOru fal kuht nukewa in wi engan ac oru kaksak lasr nu sin Leum God ac wi akfuhlwactye isusla se inge ma fwackyuk met inge. Hafa Adai, Iakwe, Kaselehl ac Mele Kalikimaka nu suwos kewa.\nPrevPreviousSaturday (12/3) Sifac: Sie Muhtwacn Virgin Fah Oswelah Sie Wen\nNextMonday (12/5) SIFAC: “Muhtahl Ac Wolana pa Inel”Next


AIW020: Sifac: Luhngse Okak by LM Driskell Jack\nWednesday April 13 2016 Kolyuck LM Driskell\nSifac: Luhngse Okak\nMwe Read: Psalm 119:41-48\nKulo nuh sin Leum God ke moul ac pacl wowo lasr nuhkewa! Sifac se lasr nuh ke Wednesday se inge fahk muh "Luhngse Okak," oasr in Psalm 119:41-48. Mwe kahsruh se inge sruhmuhn ke luhngse okak luhn God finne tuhlihk nahtuhl tuhnyena lahenuhl pwacnacng elos muhta in kapihr lalos Babylon. Ohinge, El fahk lah Elac fohlohkuhnlosmwe ac sang ma sap lal in ahksukohsohkyeloslac, a in tiac ahkkohyelos. Elac fah tohpohkuhlos suc kahskahs kohu kacl, ac fahk lal uh pwaye pacl se nuhkewa. Ke elos ac tohkohsra lalos liyacacng ma sap Lal, elos ac fah muhta in sukohsohk pwaye nwe tok. Leum God Elac fah tiac ahkmekinyaclos, a Elac fah ahkinsewowoyaclos. Luti kuht in oayacpac orekmakin luhngse okak kuh pwaye luhn Leum God, suc acse sukohsohklah lasr in tiac sifil muh kuht moullac ke karinginyen ma sap, a ke luhlahlfongi muhkena lasr ke Wen nahtuhl Jesus Christ. [FB Post by LM Skipper Ittu]\nAIW019: Luhlahlfongi Oan Na by LM Robinson Benjamin\nAlu In Wednesday Online kolyuck sel LM Robinson Benjamin\nSifac: Luhlahlfongi Oan Na\nPaing kowos mwet wiasr ke luhlahlfongi Kosrae ac sahyen acn Kosrae! Sifac se lasr nuh ke Wednesday se inge fahk muh "Luhlahlfongi Oan Na," oasr in Psalm 13. Kuhsahl Tohkohsrah David pa inge. Motkweyuck muh el\nAIW018: Kahs in Ahkkeyelah by Joyleen Steven\nAlu In Wednesday kolyuck sel Joyleen Steven\nSifac: Kahs in Ahkkeyelah\nMwe Read: Soakas 12:1, 2;13:16,17;16:22-24\nKal kulo ke pal uh, met liki nga tu fa oru fakak luck nuke alu lasr oyeku uh, nga lungse pain kowos nukewa such ma asr ke pal se inge ku nusin such ma a tu fa long ke me luti lasr oyeku uh. Met liki nga sifil fasr nu met uh, nga oapana kowos in sang kulo ma lulap nusin God, ke moul luk a ke kolyuk wo lal nusik ke asr pal se ma El pangonyu ngan ku in wi pa tafela kas mutal lal nusin mwet lal nukewa su muta yen loes a apkuran.\nAIW017: Oaru Ac Tiac Sahngeng by Lucilla Soloman\nAlu In Wednesday suc kolyuck sel Lucilla S.Talley\nSifac: Oaru Ac Tiac Sahngeng\nMwe Read: Psalm 23\nLeum God Fulatlana ac kuhlanglacna Elan kaksakinyuck ke lusen moul lasr; kaksakunul ke orekma ac fuhfasryucsr lasr misenge, lutu, ac nuh tok ma pahtpaht! Sifac se lasr ke Wednesday se inge fahk muh "Oaru Ac Tiac Sahngeng," oasr in Psalm 23. Kuhsahl Tokosra David ke Leum God, suc oacna sie Mwet Shepherd oaru. Ohinge, tuhlihk nuhtin Israel inge in tiac sahngeng ke fuhfahsryucsr lalos. David el sie Mwet Shepherd luhn pahpah tuhmal Jesse. El fahk lah sheep uh arulacna epacl nuh sin Mwet Shepherd lalos, yohk ke mwe mongo naclos, forfor lalos, ac karinginyaclos. Jesus sifacna El oacyacpac pahngpahng sie Mwet Shepherd wo. Ohinge, kuht sheep nahtuhl kuh mwet kuhlacnsap lal in tiac sahngeng, a kuht in ahksol ac lahlmwetmet in fahsr tohkohl pacl e nuhkewa. Ke kuht fahsr tohkol, kuht ac fah insewowo. Tuh El muhkena etuh acn ma oasr mah kuh infacl in ahkkiphyekuht we. Mwe kahsruh se inge luti kuht in fahsr tukin Jesus, Mwet Shepherd oaru sefana lasr, ac kuht in tiac sahngeng ke kuhtena ma. Moul lasr finne tuhlac ke sripen orekma Lal, kuht etuh kuht eis moul ma pahtpaht yorol! [FB Post by LM Skipper Ittu]\nAIW016: Keokkin Luhlahlfongi by LM Robert Kilafwasru\nAlu in Wednesday: Kolyuck sel LM Robert Kilafwasru\nSifac: Keokkin Luhlahlfongi\nMwe Read: 1 Peter 4:10-19\nKulo a Sifwil wi kowos in kaksakin kulang a akwuk wolana ma El ase nu sesr kais sie...Mwe luti lasr u oana ke kalem ke sifwa u " Keokkin Lulalfongi" Sie mwet lalalfongi enenu in keok ke kulansap lal oana ke Christ El keok ac misa in mano. Ke lungse lun God nu sesr mwet u, El ase me sang saok nu sesr kais sie, a kut in orekmakin in akwoye mwet ngiac, oana sie mwet tutafpo wo. Kut fin ekin mwet tutafpo wo, kut enenu in ku in luti ku fwakak ke Kas Lal. Kutena mwet su kulansap, elos enenu in oru ke kuh suc ma Leum God El sang nu selos. Kowos fin mwet lalalfongi ke Christ, kowos in tia lut ke mwe srike a mwe keok ma a sik nu suwos. A kowos in engankin mwe keok inge, ke sripen kowos ipeis ke keok lun Christ. Kutena suwos fin keok, lela in tia ma ke oiya koluk lun fwalu, a in ma ke kowos ekin mwet christian. Kowos in sang kulo nu sin God la kowos ekin Christ. Pal in nununku mutwaak tari, elos su ekin mwet lun God, elos a nununkweyuk elos meet. Ma sumusla u fwak, " upa na mwet wo se in moliyukla na a fuka nu sin met koluk se in moliyukla" 1 Pet 4:18 - Kut fin ekin mwet Christin se, kut in keok meyen pa inge ma lungse lun God, oana sikyak tari ke wen natul. " In Keokin lalalfongi - su pa inge kena lun God nu sesr, liki na in keok kin koluk lun fwalu.. [FB Post by Dcns. Havelyn Tosie]\nAIW015: Luhlahlfongi Yohklacna by Shanty Ron Asher\nAlu In Wednesday kolyuck sel Shanty Ron Asher\nAIW014: God Nwe Tok Ma Pahtpaht by Nac Clara Alokoa\nKolyuck Sel Clara Alonso Alokoa\nSifac: God Nwe Tok Ma Pahtpaht\nMwe Read: Isaiah 43:5-13\nAIW013: Fuhfahsryucsr Sac Wetoklac by Lucilla Solomon\nAlu In Wednesday - Lucilla S. Talley\nSifwil paing mwet wiasr, tumasr, ac natusr Kosrae ac sahyen acn Kosrae, yohk mwet wiasr in luhlahlfongi; Kaksakin God!!! Sifac se lasr ke Wednesday se inge fahk muh "Fuhfahsryucsr Sac Wetoklac," oasr in Deut.1:29-33; Moses el sruhmuhn ke wetoklac luhn Mwet Israel meet liki elos utyak nuh Fuhlan Wuhleacng kuh Canaan. Elos wetoklac ke sripen fahk luhn Mwet kalngeyuck ma som nuh Canaan ac fohlohk tuh sruhmuhn ke yohk, fokoko, ac kuh luhn mwet we. Ohinge, Mwet Israel inge arulana sahngeng, finne Joshua ac Caleb tu na kuh, ac Leum God El wuclelah kuhtanglah lalos fin Mwet Canaan inge. Moses el kafwelos in tiac sahngeng tuh Leum God Elac weluhlos oacna ke El ohruh ke fahsruh lalos Egypt mwe, suc kahlem ke sru in e se ke fong, ac sru in puhkuhnyeng se ke len. Kasrekut in tiac pac wetoklac ke fuhfahsryucsr kuh orekma Lal kuht kais sie kuhlacnsuhpuh. Tuh El wuhlelah pac in wi kuht pacl, len, ac acn nuhkewa. [FB Post by LM. Skipper Ittu]\nAIW012: Ahknwacsnwacs Ahsahfyeyukla by Victor Melander\nAlu In Wednesday Kolyuck sel: Victor Melander\nSifwa: Ahknwacsnwacs Ahksahfyeyukla\nBook: Rom 3: 21-26\nKulo kaksakin sie pal wowo ma sifwil tuku nu sesr kais sie, ke mwe luti nu sesr len na len. Mwe luti u oana kalem ke sifwa an, "Ahknwacsnwacs Ahksahfyeyukla" - tu moul lun met Israel ku met jew in pal soh, oana ke ma sap lalos, elos orekmakin srahn kosro - tu in mwe aknwacsyelos nuke moul, oinge, tu ke Jesus Christ, ke sripen pakotwen yoklana Lun God nu sesr, El supama Wen saok se fanna natul, tu lan ase srahl in ela ma koluk lasr kais sie, tu moul lasr misa tari, tu ke sripen misa lun Leum Lasr, kut moul. Kalmekin tu wen nutin God el aksafyela aknasnas ke srahn kosro, A tu lalalfongi ke En Wen,a Ngun, kut in akyokye in kut tu kut fwa moul...\nAIW011: Ke Ma Nuhkewa, Kuloh by Victor Melander\nKol Alu: Victor Melander\nSifac: Ke Ma Nuhkewa, Kuloh\nMwe Read: Ephesus 5:15-20\nSifwil paing kowos ke Inen Leum lasr Jesus Christ! Sifac se lasr nuh ke Wednesday se inge fahk muh "Ke Ma Nuhkewa, Kuloh," oasr in Ephesus 5:15-20. Kuhsahl Paul nuh sin Mwet Luhlahlfongi ke Church Ephesus pa inge. Elos in sang kulo ke ma nuhkewa nuh sin God. Elos in liyacung moul lalos tuh elos in lahlmwetmet ac oruh ma luhngse luhn God pacl ac len nuhkewa. Elos in nwacnwaclah ke Nguhn Muhtahl, ac tiac ke mwe sruhi kuh wain, Elos in kahskahs nuh sin sie sin sie ke psalm ac on muhtahl. Elos in oacyacpac onkackin psalm nuh sin Leum ac kaksakuhnuhl ke insiaclos nohfohn. Kahsrekuht in oacyacpac sang kuloh nuh sin God ke ma nuhkewa. Lah tuhkuh wo kuh koluk nuh sesr, kuht in lahlmwetmet in esam lah oasr sripac luhn God ke ma nuhkewa. Fahkack kulo lasr nuh sin God ke ma nuhkewa kahlwem yohk ke orekma kuh moul lasr! (LM Skipper Ittu)